Keindahan "Wisteria Lane" di Jepun yang pasti memukau anda

Kebiasaannya orang selalu kaitkan bunga sakura (cherry blossoms) sahaja dengan negara Jepun. Bila tiba musim sakura, berebut-rebut pelawat nak menyaksikan keindahan bunga itu yang memenuhi segenap ruang di sana.

Tapi, tahukah anda, selain bunga sakura, Jepun juga terkenal dengan musim bunga wisteria? Bunga yang dipanggil fuji musume ini dkatakan bunga tercantik selain sakura.

Wisteria merupakan tumbuhan daripada spesies legum atau kekacang. Setiap tangkai wisteria mempunyai panjang antara 15 hingga 35 sentimeter dengan juntaian menuju ke bawah. Setiap pohon wisteria boleh mencecah sehingga 3 kaki atau lebih. Selain mempunyai warna terang yang boleh menukar pemandangan biasa menjadi latar belakang indah yang berwarna-warni, bunga ini juga berbau harum semerbak.

Bunga wisteria juga bermusim seperti sakura. Ia paling banyak dilihat tumbuh menjalar sekitar April dan Mei setiap tahun. Masih belum terlambat untuk anda menempah tiket kapal terbang ke sana sekarang!

Terdapat dua tempat menarik di Jepun yang terkenal dengan alam ajaib penuh dengan bunga wisteria ini. Salah satunya ialah di Kawachi Fujien Wisteria Garden yang terletak di bandar Kitakyushu yang telah dibina pada tahun 1977. Taman seluas 10,000 meter persegi ini menyimpan lebih 22 spesies wisteria untuk tatapan pengunjung. Tiket masuk mula dibuka kepada orang ramai dari 22 April sehingga 7 Mei.

Ashikaga Flower Park pula akan memaparkan lebih daripada 350 pohon wisteria yang kembang mekar semasa Festival Great Wisteria dari 15 April sehingga 22 Mei. Sekiranya anda melawat ke sini, pastikan anda tunggu sampai malam apabila lampu dinyalakan. Anda mesti terpesona dengan panorama memukau ini.

Cantik yang amat kan? Ini baru tengok gambar. Belum pergi sana tengok betul-betul secara live. Subhanallah, indah betul ciptaan-Mu.


5 Cabaran Internet Remaja Masa Kini Yang Membuktikan Dunia Sedang Sakit

Satu zaman di mana kita sendiri tak tahu apa hala tujuan kita. Hidup dirasakan seperti berlalu dan kita setiap masa mencari peluang untuk mencuba sesuatu yang seronok supaya kita boleh ketawa dan ketawa dan ketawa. Aku dulu terikut jugak dengan beberapa perkara yang remaja buat seperti gosokkan duit syiling di dagu supaya kita ada parut lurus (nampak cool bro!) , simpan rambut panjang satu tocang walaupun kepala berambut pendek atau simpan kuku jari kelingking panjang supaya nampak macam taiko Cina.

Bangang bila difikirkan apa kita buat tapi kalau nak dikatakan bangang, berikut adalah 5 perbuatan remaja yang berada di merata-rata tempat yang boleh dikategorikan sebagai "betul-betul bangang."

Anda tahu serbuk kulit kayu manis? Yang mak kita buat untuk jadi perencah masakan tu? Cabaran di internet bermula apabila ada pihak mencabar sesiapa yang berani untuk menelan satu sudu serbuk kulit kayu manis tanpa meminum apa-apa. Apa yang berlaku selepas itu? Oleh kerana serbuk tersebut sukar ditelan dan akan menyelaputi mulut dan tekak apabila kering sehingga menutup salur tekak, mampu menyebabkan batuk, tercekik atau lebih teruk lagi kerosakan paru-paru.

Dalam 3 bulan pertama trend ini bermula, pihak perubatan di Amerika mendapat beratus panggilan hanya disebabkan cabaran tersebut. Seorang pelajar terpaksa dimasukkan ke hospital dan seorang budak berumur 4 tahun meninggal selepas tercekik serbuk tersebut.

Cabaran nombor 1 ini yang bermula pada tahun 2006 melalui internet memerlukan seseorang menyedut sehelai kondom masuk melalui lubang hidung kemudian mengeluarkannya melalui tekak dan mulut. Risiko yang boleh berlaku adalah jika kondom tersebut tidak dapat dikeluarkan dari salur tekak seperti yang dirancang. Cabaran nombor 2 pula mempunyai risiko yang lebih besar. Mula popular pada tahun 2015, kondom akan diisi dengan air sehingga penuh dan peserta perlu memakai kondom tersebut seperti topi.

Apa yang akan berlaku adalah kondom tersebut mula mengambil bentuk kepala pelaku dan menutupi mulut dan hidung mangsa, lalu menyebabkan kesukaran untuk bernafas.

Ramai yang dah saksikan video ini rasanya. Seorang individu merakam aksi beliau menyemburkan cecair gas ke atas badan lalu api dimulakan. Tanpa ada sebarang perlindungan, kulit melecur adalah hasil yang akan diperolehi. Salah seorang mangsa yang terlibat menyifatkan kesakitan yang ditanggung "tidak mampu digambarkan dengan kata-kata."

Belum masuk lagi risiko jika api menyambar bahan mudah terbakar lalu menyebabkan kebakaran lebih besar.

Sejujurnya, aku sendiri semasa menulis artikel ini baru mengetahui yang tindak balas garam dan ais mampu menghasilkan kesan kesejukan yang melampau. Dalam cabaran ini, peserta (peserta!) dikehendaki meletakkan garam di atas kulit yang terdedah lalu ditekapkan ais di atas garam tersebut. Peserta dikehendaki untuk bertahan seberapa lama yang boleh kesan kesejukan yang wujud.

Campuran ais dan garam akan menghasilkan suhu sejuk melampau sekitar -18 darjah celsius dan perasaan pada kulit sama seperti diserang serangan frostbite atau proses reput fros. Apa yang peserta rasakan adalah kesan panas seperti dilecurkan dengan besi yang sedang hangat.

Tolong jangan tiru apa yang aku tuliskan ini. Ini adalah untuk pengetahuan anda supaya anda tahu. Wujud satu cabaran di internet yang digelarkan The Choking Game atau The Pass Out Challenge di mana peserta akan bernafas dengan laju selama 30 saat, kemudian beliau akan berdiri bersandar di dinding sementara rakan akan menolak peserta rapat ke dinding di dada.

Oleh kerana nafas yang tercungap-cungap memerlukan pengudaraan oksigen yang lebih disertakan dengan tolakan di dada, badan akan kehabisan oksigen lalu menghentikan fungsi badan buat sementara waktu sebelum otak kembali mengarahkan badan menyedut oksigen.

Apa yang cuba dicapai oleh remaja terlibat, adalah rasa nikmat yang datang sewaktu badan mula kembali menyedut oksigen itu yang dikatakan satu pengalaman yang sangat ganjil. Risiko permainan ini pula sangat tinggi. Dengan menghentikan perjalanan darah ke otak, otak akan berhenti berfungsi. Boleh berlaku sawan jika tidak berjaya pulih dalam tempoh masa yang perlu atau lebih malang, berlaku kematian. Memang berlaku banyak kes kematian kerana cabaran gila ini.

Tidak dapat dipastikan kenapa remaja zaman sekarang terlalu ekstrim dengan apa yang mereka cuba lakukan sehingga membahayakan diri sendiri dan orang lain, hanya atas nama keseronokan.

Kami kongsikan artikel ini atas dasar pengetahuan kepada ibu bapa supaya lebih teliti dalam menilai apa yang dilakukan oleh anak-anak anda dan supaya golongan remaja menyedari betapa bahayanya kelakuan-kelakuan tidak bermoral yang amat mudah didapati di dalam internet.

Berwaspadalah setiap masa kerana kita adalah masyarakat yang matang dah tahu membezakan perkara yang baik dan yang buruk.

Pemberitahuan - pihak kami tidak akan bertanggungjawab jika berlaku sebarang kejadian buruk. Artikel ini ditulis untuk menyampaikan informasi dan kesedaran, bukan bertujuan untuk mempopularkan tabiat buruk yang disebut di dalam artikel ini.


Gadis pintar Malaysia-Taiwan ini diterima masuk ke kesemua lapan universiti Ivy League

Di Amerika Syarikat, istilah Ivy League mempunyai konotasi kecemerlangan akademik, elitisme sosial dan sikap memilih dalam proses kemasukan pelajar. Hal ini demikian kerana kelapan-lapan institusi pendidikan Ivy League ini adalah universiti paling berprestij di Amerika Syarikat dan juga merupakan universiti terbaik di dunia.

Untuk diterima masuk ke salah sebuah sahaja pun dah sememangnya sukar, inikan pula kelapan-lapan. Namun, baru-baru ini seorang remaja Asia telah berjaya mendapat tempat di universiti Harvard, Princeton, Yale, Brown, Columbia, Cornell, Pennsylvania dan Dartmouth. Beliau cuma perlu memilih saja mana satu universiti yang diinginkan.

Cassandra Hsiao hanya berusia 5 tahun semasa beliau meninggalkan Malaysia untuk mengikut kedua-dua ibu dan bapanya berpindah dan menetap di Amerika Syarikat. Kini, beliau yang berusia 17 tahun menjadi 'imigran generasi pertama' yang telah berjaya mendapat tawaran tempat belajar daripada kelapan-lapan universiti Ivy League itu.

Sebenarnya, Cassandra bukan sahaja menerima tawaran daripada lapan institusi Ivy League ini, malah beliau juga diterima masuk ke Stanford, John Hopkins, Northwestern, Amherst, University of Southern California dan juga New York University!

Di Amerika, semua pelajar perlu menulis esei melalui The Common Application atau "Common App" sebelum diterima masuk ke mana-mana 693 institusi pendidikan tinggi di sana. Pihak IPT akan membuat pemilihan berdasarkan skor ujian SAT, prestasi pendidikan terdahulu, aktiviti kurikulum dan juga menilai esei kemasukan pelajar.

Tidak dinafikan Cassandra merupakan seorang pelajar pintar. Beliau yang bersekolah di Orange County School of the Arts mempunyai keputusan cemerlang dengan GPA 4.67 dan skor 1,540 dalam ujian SAT.

Bukan sahaja cemerlang dalam akademik, malah Cassandra juga menjadi presiden bagi dua persatuan pelajar, ketua sidang pengarang majalah sekolah dan juga aktif dalam komuniti setempat. Beliau yang merupakan seorang penulis dan wartawan pernah bertanyakan soalan dengan gaya rapping semasa sidang media bagi filem Moana:

Berbalik kepada Common App tadi, Cassandra telah mendedahkan yang beliau menulis sebuah esei tentang cara hidupnya di rumah bersama keluarga dan kehidupan membesar sebagai seorang imigran yang datang dari Asia. Beliau menceritakan bagaimana rakan-rakan mentertawakan sebutan bahasa Inggerisnya. Berikut esei penuh Cassandra:

In our house, English is not English. Not in the phonetic sense, like short a is for apple, but rather in the pronunciation – in our house, snake is snack. Words do not roll off our tongues correctly – yet I, who was pulled out of class to meet with language specialists, and my mother from Malaysia, who pronounces film as flim, understand each other perfectly.

In our house, there is no difference between cast and cash, which was why at a church retreat, people made fun of me for “cashing out demons.” I did not realize the glaring difference between the two Englishes until my teacher corrected my pronunciations of hammock, ladle, and siphon. Classmates laughed because I pronounce accept as except, success as sussess. I was in the Creative Writing conservatory, and yet words failed me when I needed them most.

Suddenly, understanding flower is flour wasn’t enough. I rejected the English that had never seemed broken before, a language that had raised me and taught me everything I knew. Everybody else’s parents spoke with accents smarting of Ph.D.s and university teaching positions. So why couldn’t mine?

My mother spread her sunbaked hands and said, “This is where I came from,” spinning a tale with the English she had taught herself.

When my mother moved from her village to a town in Malaysia, she had to learn a brand new language in middle school: English. In a time when humiliation was encouraged, my mother was defenseless against the cruel words spewing from the teacher, who criticized her paper in front of the class. When she began to cry, the class president stood up and said, “That’s enough.”

“Be like that class president,” my mother said with tears in her eyes. The class president took her under her wing and patiently mended my mother’s strands of language. “She stood up for the weak and used her words to fight back.”

We were both crying now. My mother asked me to teach her proper English so old white ladies at Target wouldn’t laugh at her pronunciation. It has not been easy. There is a measure of guilt when I sew her letters together. Long vowels, double consonants — I am still learning myself. Sometimes I let the brokenness slide to spare her pride but perhaps I have hurt her more to spare mine.

As my mother’s vocabulary began to grow, I mended my own English. Through performing poetry in front of 3000 at my school’s Season Finale event, interviewing people from all walks of life, and writing stories for the stage, I stand against ignorance and become a voice for the homeless, the refugees, the ignored. With my words I fight against jeers pelted at an old Asian street performer on a New York subway. My mother’s eyes are reflected in underprivileged ESL children who have so many stories to tell but do not know how. I fill them with words as they take needle and thread to make a tapestry.

In our house, there is beauty in the way we speak to each other. In our house, language is not broken but rather bursting with emotion. We have built a house out of words. There are friendly snakes in the cupboard and snacks in the tank. It is a crooked house. It is a little messy. But this is where we have made our home.

Cassandra masih belum membuat keputusan untuk memilih belajar di mana. Beliau sudah melawat beberapa kampus universiti dan masih dalam perancangan. Cassandra berminat untuk menyambung pelajaran dalam jurusan bahasa Inggeris, filem atau kewartawanan.

Pengajaran yang kita boleh dapat daripada kisah hidup Cassandra ini adalah: jangan mudah mentertawakan keupayaan berbahasa orang lain. Tidak kiralah bahasa apa sekalipun, sekiranya kita betul-betul belajar dan fahami kosa kata serta nahunya, kita juga boleh menjadi seperti Cassandra.

Pokok pangkalnya, usaha yang gigih pasti akan membuahkan hasil. Tahniah, Cassandra!


Ketahui Cara Selamatkan Diri Sekiranya Kereta Anda Tenggelam Ke Dalam Air

Mungkin anda pernah mengalami situasi cemas ini sendiri, dan ada yang hanya mendengar kes ini berlaku melalui berita. Walaupun kes seperti ini jarang berlaku, ia amatlah penting untuk kita mengetahui bagaimana untuk mengatasi rasa cemas dan bertindak dengan bijak. Anda mungkin berfikir ia tak akan terjadi kepada anda, namun, jika ditakdirkan anda berada dalam situasi ini, apakah yang anda akan lakukan?

Dianggarkan 400 orang mati setiap tahun disebabkan oleh kereta yang dinaiki tenggalam ke dalam tasik atau sungai selepas kemalangan, menurut data yang dikumpul oleh penyelidik dari Kanada, Gordon Giesbrecht. Ramai di antara mereka terperangkap di dalam situasi ini tidak tahu untuk berbuat apa untuk menyelamatkan diri, atau berbuat perkara yang tidak betul, ketika saat kereta mereka sedang tenggelam.

Januari lalu, seorang ustazah yang bekerja sebagai guru agama di Kolej Vokasional Besut, meninggal dunia kerana lemas, selepas kereta yang dipandunya terbabas dan masuk ke dalam parit di Jalan Paya Rawa, Kampung Raja, Besut pada pukul 1.30 petang. Mangsa disahkan meninggal dunia ketika pasukan penyelamat tiba di lokasi kejadian dan mayatnya dibawa ke Unit Forensik Hospital Besut untuk dibedah siasat.

Sebenarnya, kejadian seperti ini boleh dielakkan jika kita sedar dan mengetahui cara yang betul dan apa yang perlu dilakukan jika kita berada di dalam situasi ini. Seorang pakar selam, Geoff Fahringer, telah menghasilkan sebuah video dan menunjukan apa yang perlu dilakukan ketika terperangkap dalam kereta, dengan menggunakan sebuah kenderaan lama dan memandu masuk ke dalam terusan yang berkedalaman 8 kaki.

Beliau berpengalaman selama lebih dari 10 tahun sebagai pasukan penyelamat menyelam untuk bahagian Collier County Sherrif di Kanada.

Menurut penyelidik, Gordon Giesbrecht, pokoknya, anda perlu menyelematkan diri anda sendiri jika kejadian ini berlaku kerana tidak akan sempat untuk menunggu penyelamat datang untuk menyelamatkan anda.

"Kami memberi tahu orang ramai yang mereka perlu keluar daripada kenderaan tersebut sebelum air naik ke paras tingkap, itu hanya memberikan anda masa 30 hingga 60 saat selepas kenderaan masuk ke dalam air," kaa Gordon. Maksudnya, jangan cuba capai telefon anda apabila kenderaan anda telah masuk ke dalam air. "Jangan telefon 999, dari dalam kenderaan yang sedang tenggelam," tambahnya.

Berikan perhatian kepada video ini, dan kongsi artikel ini kepada orang yang tersayang. Anda mungkin dapat menyelamatkan nyawa mereka satu hari nanti, atau mungkin nyawa anda sendiri.


Memahami Sifat Wanita Yang Enggan Tapi Mahu Diobjektifikasi

Kontroversi melanda Amerika Syarikat sekitar tahun 2012 melibatkan pelakon popular, Cameron Diaz (The Mask, Charlie's Angel).

Dalam kenyataan beliau, Diaz membangkitkan satu isu berkenaan perasaan psikologi wanita apabila dilihat sebagai objek. "Saya rasa, semua wanita mahu dilihat sebagai objek setiap hari," kata Diaz.

Komen beliau mengundang kontroversi tetapi memberi satu perspektif baru berkenaan kajian dalam bidang tersebut.

Jika selama ini kajian membuktikan objektifikasi wanita adalah satu tabiat yang mengundang negatif, mengapa ada yang secara sukarela membenarkannya berlaku?

Objektifikasi wanita sebenarnya berlaku dengan kadar menggila dalam era sekarang berikutan perkembangan teknologi, yang memudahkan lagi sebarannya.

Dengan pemaparan mesej yang menggambarkan wanita sebagai bahan pelaris sesuatu produk, trend atau hanya sekadar pelengkap majlis; tidak hairanlah apabila nilai-nilai tradisional wanita kini tidak lagi dipandang berat, digantikan dengan fokus kepada daya penarik serta paras rupa semata-mata.

Kajian psikologi membuktikan jika seseorang itu kerap mengalami objektifikasi, wanita itu sendiri akan mengalami masalah psikologi yang digelarkan sebagai 'objektifikasi sendiri' atau self objectification.

Situasi itu berlaku apabila wanita tersebut akan jadi terlalu mengambil berat berkenaan isu seperti berat badan, paras rupa dan pandangan orang lain terhadap diri mereka sendiri.

Ini yang boleh menyebabkan seseorang itu mula mengalami masalah pemakanan sehingga mengalami penyakit anoreksia, sanggup menahan diri hanya kerana merasa bersalah pada diri sendiri untuk makan.

Berdasarkan kajian juga, seseorang yang mengalami masalah objektifikasi sendiri mempunyai kemahiran lebih rendah dalam bidang matematik disebabkan oleh kesukaran untuk mentafsir logik.

Menurut kajian Dr.Juliana Breines seorang penyelidik di Univeristy of Michigan : walaupun objektifikasi diri dilihat sebagai negatif tetapi ada kalanya objektifikasi diri juga mampu memberikan kesan yang positif pada diri seorang wanita.

Wanita yang mempunyai perasaan nilai diri yang tinggi didapati mempunyai moral yang kukuh, asalkan mereka mengekalkan tahap rupa paras yang mereka perlukan untuk mendapatkan kesan positif itu.

Itu yang disebutkan sebagai kesan dua hala yang boleh jadi positif atau negatif.

Keperluan untuk mengekalkan kesan positif itu datang dengan terlalu banyak faktor sampingan sehingga seseorang wanita perlu menghabiskan banyak masa untuk mempersiapkan diri.

Selain itu, satu faktor paling besar berkenaan tabiat seorang wanita dalam menggunakan objektifikasi diri sebagai pemangkin kepada dirinya, adalah usia akan mengubah segalanya. Wajah yang cantik tidak kekal lama dan tubuh badan juga akan beransur-ansur berubah.

Dengan perubahan-perubahan yang berlaku, seseorang wanita akan mula hilang keyakinan terhadap dirinya seterusnya menyebabkan kesihatan mentalnya juga akan mula terjejas.

Apabila berlakunya penurunan nilai kecantikan, cabaran untuk mengekalkan kesan positif berkenaan itu menjadi semakin mencabar.

Besar kemungkinan wanita akan sanggup melakukan apa sahaja demi mencapai matlamat mereka.

Tidak hairanlah jika suntikan dan pembedahan menjadi pilihan ramai selebriti seluruh dunia.

Walaupun begitu, akan ada satu takat di mana segala-galanya tidak dapat diselamatkan lagi dan wanita tersebut akan menjunam jatuh sebelum dia mula belajar menerima dirinya yang sebenar.

Pesanan kepada wanita semua, be yourself. Janganlah asaskan keyakinan anda bergantung kepada pandangan orang lain terhadap anda.

Artikel ini adalah terjemahan dan olahan semula artikel asal Do Women Want To Be Objectified?


Tatatertib Tidur Yang Baik Menurut Rasulullah saw.

Masuk ke bilik, lompat ke katil terus lena atau anda jenis pasang lagu romantik sambil lena didodoi muzik sentimental? Mungkin juga anda macam saya, buat-buat tengok filem tapi belum keluar nama pengarah di awal filem, dah terlelap.

Walau apa pun cara anda masuk tidur, apa salahnya kita belajar serba sedikit bagaimana Rasulullah saw. mengajar kita tentang adab masuk tidur. Ye lah, tidur ni sebenarnya seumpama kita mati. Jadi, seeloknya kalau betul nak mati, biarlah kita mati dalam keadaan yang baik dan bersih, tak ke bagus?

Ini adalah cara Rasulullah saw. anjurkan sebagai adab masuk tidur kita hari-hari;

Ingat solat sahaja nak kena berwuduk? Tidur pun sama. Yang penting, wuduk itu bukannya sekadar membersihkan rohani kita, ia juga membersihkan kita secara fizikal di mana apabila kita berwuduk, kita membersihkan anggota badan kita, membuatkan kita akan tidur dalam keadaan bersih.

Tak salah jika kita hanya membaca 'Bismillahirrahmanirrahim' sebelum tidur. Itu pun sudah cukup. Walaupun begitu, lebih baik kita menyebutkan doanya yang bermaksud "Dengan nama-Mu ya Allah aku mati dan hidup" (ingat, tidur itu seolah mati). Nak lagi cantik, bacakan ayat Kursi untuk menjauhkan kita dari gangguan.

Ada 3 surah yang dibaca oleh Rasulullah saw. sebelum tidur ke tapak tangannya seperti berdoa iaitu Surah al-Ikhlas, al-Falaaq dan an-Naas. Selepas selesai membaca, Rasulullah saw. akan menyapu bahagian belakang kepala, muka dan bahagian depan badan sebanyak 3 kali.

Rasulullah saw. menganjurkan kita supaya tidur awal, selepas waktu Isyak dan melarang kita tidur sebelum Isyak.Tujuan tidur awal adalah untuk memudahkan beliau bangun awal pada pagi keesokannya.

Rasulullah saw. melarang kita dari tidur dalam keadaan terlentang muka ke tilam. Menurut kajian sains sendiri, tidur dalam keadaan tersebut merupakan salah satu cara tidur yang akan menyekat salur pernafasan kita dan menguatkan lagi dengkuran berlaku.

Diberitahu Rasulullah saw. menganjurkan supaya umatnya berbaring di sisi badan mengadap ke arah kanan, lalu tangan diletakkan seperti bantal menahan pipi kanan.

Apabila semuanya sudah lengkap dan lampu pun sudah dipadamkan atau berada di tahap sesuai, pejamkan mata dan layari tidur yang enak. Kami doakan agar anda dapat menikmati tidur malam yang selesa setiap malam.


Apa beza warranty dan guarantee?

Selalunya bila beli sesuatu produk, orang kata jaminan guarantee lebih baik daripada warranty. Beli produk apa-apa pun dalam dunia komersial, mesti ada perkataan-perkataan ini. Tapi masih ramai yang keliru dengan fakta sebenarnya.

Menurut Dewan Bahasa dan Pustaka, perkataan warranty diterjemah sebagai waranti yang membawa makna jaminan secara bertulis yg diberikan oleh syarikat kepada pembeli untuk membaiki atau menukarkan sesuatu barang yang dibeli jika barang itu rosak atau tidak berfungsi dalam tempoh masa tertentu.

Dalam erti kata lain, waranti ini merupakan gerenti yang formal. Selalunya anda perlu mengisi kad atau borang waranti yang telah dicop oleh pengedar.

Contoh mudah: anda membeli barang elektronik dengan 3 tahun waranti. Ini bermakna syarikat pengeluar akan membaiki, menggantikan atau memulangkan wang anda sekiranya barang elektronik tersebut rosak atau tidak berfungsi sepanjang tempoh tiga tahun.

Jika anda selalu bertukar-tukar telefon bimbit, anda mesti selalu dengar terma "Seller Warranty" dengan "Manufacturer Warranty". Yang ini hanyalah beza sama ada produk itu original atau tidak.

Waranti kedai bermakna anda hanya boleh menghantar telefon ke kedai itu sahaja sekiranya telefon didapati rosak. Ada kebarangkalian telefon anda ini merupakan produk AP ataupun refurbished. Manakala waranti pengilang pula bermakna produk itu adalah produk asli daripada pengeluar dan boleh dihantar ke mana-mana pusat servis jenama berkenaan selagi masih dalam tempoh waranti.

Perkataan guarantee pula diterjemah sebagai gerenti yang bermakna kepastian atau jaminan.

Gerenti juga merupakan janji pengeluar berkenaan kualiti sesuatu produk, cuma ia melibatkan terma yang lebih menyeluruh dan lebih bermakna di mata pengguna. Walaupun gerenti juga boleh dimasukkan ke dalam sesebuah kontrak waranti, namun ia tidaklah diperincikan dengan lebih jelas seperti waranti.

Gerenti sering digunakan sebagai persetujuan bahawa sesuatu produk itu berkesan atau boleh digunakan dengan baik dan menjadi jaminan bahawa ia tahan.

Dari sudut undang-undang, tak banyak perbezaan ketara pun antara waranti dan gerenti. Tapi masih terdapat beberapa perbezaan yang anda perlu ambil tahu:

Walaupun ini bukanlah poin yang teknikal, namun ini merupakan perkara paling penting. Ramai orang mengaitkan terma guarantee dengan pengembalian wang ataupun penggantian produk dan waranti pula lebih kepada kerja membaiki dan penyelenggaraan produk itu.

Katakanlah anda membeli sebuah televisyen dengan gerenti 1 tahun, ini bermakna pihak syarikat akan menggantikan atau mengembalikan wang anda dalam amaun penuh sekiranya TV tersebut menjadi tidak berfungsi dalam tempoh setahun.

Sekiranya TV itu datang dengan waranti 1 tahun pula, kalau berlaku kerosakan pada TV dalam tempoh setahun, pihak syarikat akan membuat kerja-kerja baik pulih TV anda itu. Sekiranya tidak boleh dibaiki, barulah mereka akan cuba menggantikan dengan TV yang baru.

Kontrak waranti kebiasaannya mempunyai tempoh yang jelas bagi sesuatu produk. Ada yang mempunyai waranti beberapa minggu sahaja sehinggalah ke belasan tahun lamanya.

Gerenti pula tidak mempunyai tempoh masa sah yang jelas kecuali kes-kes terpencil seperti "jaminan wang dikembalikan dalam tempoh 30 hari." Gerenti secara umumnya digunakan untuk meningkatkan kredibiliti produk dan kepercayaan pengguna. Sebab itulah banyak syarikat yang menggunakan frasa "Lifetime guarantee" semasa mempromosikan produk mereka. Walaupun pada hakikatnya mereka menawarkan tempoh waranti 10 tahun dengan subskrip "tertakluk kepada terma dan syarat."

Jika anda membaca terma dan syaratnya dengan teliti, anda akan dapati yang ini hanyalah waranti yang dipanggil 'gerenti seumur hidup'.

Waranti yang diberikan bagi tempoh tertentu kebiasaannya percuma apabila anda pertama kali membeli produk. Namun, adakalanya waranti dikenakan bayaran seperti bayaran polisi insuran. Anda juga ada pilihan untuk memanjangkan tempoh waranti dengan membuat sedikit bayaran tambahan.

Secara umumnya, gerenti merupakan kontrak tanpa bayaran tambahan. Waranti pula merupakan suatu instrumen yang sah dari segi undang-undang dan boleh digunakan sebagai dokumen untuk mengeluarkan saman kepada pengilang/penjual sekiranya perkhidmatan yang ditawarkan tidak dibuat dengan sewajarnya.

Itulah serba sedikit perbezaan waranti dan gerenti yang anda perlu tahu sebagai pengguna. Apa-apapun, sebelum membeli sesuatu produk, bacalah dulu segala terma dan syaratnya. Jika tidak faham ayat-ayat level tinggi yang digunakan, tanya kepada penjual dan dapatkan segala maklumat dengan jelas.


Setiap manusia ada potensi jadi orang jahat. Baca 10 fakta kajian psikologi ini.

Biasa dengar ayat begini? Adakah kita benar-benar mengenali diri sendiri ataupun kita sebenarnya tak tahu pun siapa diri kita? Adakah kita tahu mengapa kita lakukan perkara yang kita pilih untuk lakukan? Apa yang mempengaruhi minda, sifat dan tindak-tanduk kita?

Pakar psikologi telah lama cuba mencari jawapan bagaimana kita melihat dunia dan apakah faktor yang mempengaruhi tingkah laku kita. Kami kongsikan 10 penemuan psikologi yang mungkin mengubah cara anda memahami diri sendiri.

Ini merupakan eksperimen yang paling terkenal dalam sejarah penyelidikan psikologi sehingga ia dijadikan filem box office. Satu kajian pada tahun 1971 dijalankan oleh penyelidik dari Stanford University dengan menyediakan penjara olok-olok di tingkat bawah tanah bangunan fakulti psikologi.

Seramai 24 orang pelajar yang mempunyai rekod bersih dan tidak mempunyai sebarang masalah mental dipilih untuk berlakon sebagai banduan dan pengawal. Penyelidik kemudian membuat pemerhatian terhadap banduan yang perlu tinggal dalam sel penjara selama 24 jam setiap hari dan juga pengawal yang bekerja syif selama 8 jam melalui litar kamera CCTV terlindung.

Eksperimen yang sepatutnya berlangsung selama 2 minggu itu bagaimanapun terpaksa dipendekkan kepada 6 hari sahaja kerana sikap pengawal yang suka mendera tahanan. Pengawal didapati bersikap ganas terhadap banduan dengan membogelkan banduan, meletakkan beg penutup di atas kepala dan mengajak mereka membuat hubungan seksual.

Ada juga pengawal yang mengakibatkan penderaan psikologi kepada banduan sehingga mereka mengalami stres dan keresahan. Eksperimen itu dihentikan dengan segera kerana ia menjadi di luar kawalan.

Membuatkan kita terfikir, adakah kita juga akan membuat dan melalui perkara yang sama dalam situasi sebegitu?

Anda rasa anda benar-benar tahu dan peka dengan apa yang terjadi di sekeliling anda? Mungkin tidak.

Pada tahun 1998, penyelidik dari Harvard dan Kent University mensasarkan pejalan kaki di kampus untuk mengetahui bilangan orang yang peka dengan keadaan sekeliling. Dalam eksperimen itu, seorang pelakon upahan dikehendaki bertanyakan arah jalan kepada orang yang lalu-lalang secara rambang.

Semasa memberikan arah jalan kepada insan yang 'kesesatan' itu, dua lelaki yang membawa pintu kayu besar akan berjalan di antara pelakon dan pejalan kaki tersebut sehingga menghalang pandangan sesama sendiri buat beberapa saat. Pada ketika inilah pelakon upahan ini digantikan dengan pelakon yang lain. Pelakon baru ini mempunyai ketinggian dan bentuk badan yang berlainan. Selain itu, dia juga mengenakan pakaian berbeza, mempunyai potongan rambut dan juga suara yang berlainan.

Apa yang memeranjatkan, separuh daripada bilangan peserta eksperimen ini tidak sedar pun mereka bercakap dengan orang yang berbeza!

Ujian ini menjelaskan fenomena "buta perubahan" yang membuktikan bagaimana otak kita selektif untuk mengingati maklumat yang kita dapat secara visual.

Pada akhir tahun 60-an, satu kajian terkenal dari Stanford University telah menjalankan eksperimen 'menahan diri' ke atas kanak-kanak. Dalam eksperimen terbabit, kanak-kanak berusia 4 tahun diletakkan dalam sebuah bilik seorang diri. Di hadapan mereka ada satu pinggan kecil yang berisi seketul marshmallow.

Penyelidik telahpun berpesan kepada setiap kanak-kanak ini bahawa mereka boleh memilih untuk memakan marshmallow tersebut sekarang, ataupun boleh menggandakan bilangan marshmallow sekiranya mereka berjaya menunggu selama 15 minit sehingga penyelidik datang kembali ke bilik tersebut.

Walaupun majoriti kanak-kanak itu menjawab yang mereka akan menunggu kerana ingin makan dua ketul marshmallow, semasa tempoh menunggu, mereka bergelut dengan perasaan dan akhirnya tidak dapat bertahan lama. Kanak-kanak ini beralih arah dan terus memakan seketul marshmallow itu.

Kanak-kanak lain yang berjaya menahan diri kesemuanya menggunakan taktik mengelak seperti berpusing ke belakang atau menutup mata.

Implikasi tingkah laku kanak-kanak ini sebenarnya sangat penting. Hal ini demikian kerana kanak-kanak yang mampu menahan nafsu dan melengah-lengahkan kepuasan ini tidak menjadi obes, tidak mempunyai masalah ketagihan dadah ataupun masalah perilaku apabila meningkat remaja dan lebih berjaya apabila dewasa.

Pada tahun 1961, seorang pakar psikologi dari Yale University, Stanley Milgram telah membuat satu ujian untuk mendapat tahu sejauh mana manusia akan tetap mematuhi arahan walaupun ia bertentangan dengan prinsip moral seseorang. Eksperimen ini akan memberikan gambaran bagaimana penjenayah perang Nazi akan melakukan perbuatan yang tidak terkatakan semasa zaman Holocaust.

Peserta ujikaji dipasangkan sebagai "cikgu" dan "anak murid" dan dibiarkan duduk dalam bilik berasingan. Cikgu telah diberi arahan untuk melaksanakan hukuman renjatan elektrik berperingkat pada anak murid setiap kali mereka menjawab soalan dengan salah.

Milgram, bagaimanapun hanya memainkan rakaman bunyi seolah-olah anak murid itu berada dalam kesakitan dalam bilik di sebelah. Setiap kali cikgu dilihat teragak-agak untuk mengenakan hukuman, Milgram akan 'mencucuk' cikgu supaya terus melakukannya. Eksperimen ini menyebabkan 65% daripada peserta mengalami 'kesakitan' maksimum hasil renjatan 450 volt peringkat akhir yang dilabel "XXX". Walaupun cikgu-cikgu kelihatan sangat stres dan tidak selesa, tapi mereka tetap meneruskan jua hukuman.

Kita boleh lihat bagaimana eksperimen ini menyebabkan manusia masih patuh arahan pihak yang 'berkuasa' walaupun ia bertentangan dengan prinsip moral mereka. Akan tetapi, Scientific American menjelaskan bahawa melawan arahan itu boleh menyebabkan konflik moral yang lebih mendalam.

Situasi beginilah yang dikatakan "ditelan mati emak, diluah mati bapa."

Ada faktor psikologi sebenarnya yang mendorong manusia berkuasa melayan orang lain dengan kurang rasa hormat kerana mereka merasakan mereka mempunyai hak untuk berbuat demikian.

Pada tahun 2003, satu kajian yang diterbitkan dalam jurnal Psychological Review telah menempatkan peserta pelajar dalam beberapa kumpulan tiga-tiga untuk mengarang satu kertas kerja pendek bersama-sama. Dua orang ahli diarahkan untuk menulis kertas kerja dan seorang lagi ahli perlu menilai kertas kerja terbabit dan menetapkan berapa 'bayaran' yang perlu diberi kepada setiap penulis.

Semasa perbincangan berlangsung, seorang penyelidik membawa masuk pinggan yang berisi lima keping biskut. Walaupun biskut terakhir secara umumnya tidak dimakan oleh mana-mana penulis kerana berasa kekok, sang "ketua" sentiasa mengambil biskut terakhir tanpa rasa bersalah dan makan dengan lahap seperti Cookie Monster.

Apabila manusia mendapat kuasa, kita sering melakukan perbuatan tanpa kita sedari seperti menyentuh orang lain dengan tidak sepatutnya, bermain mata tanpa rasa segan, bertaruh apabila membuat keputusan dan sentiasa ingin menjadi yang pertama untuk menyuarakan pendapat.

Seorang penyelidik bernama Muzafer Sherif telah membawa seramai 11 orang budak lelaki berusia 11 tahun dalam dua kumpulan berlainan ke "kem musim panas" di Oklahoma. Kedua-dua kumpulan yang diberi nama Eagles dan Rattlers ini menghabiskan masa selama seminggu secara berasingan. Mereka berseronok bersama-sama dan menjadi lebih rapat dalam kumpulan masing-masing tanpa mengetahui kewujudan kumpulan yang lagi satu itu.

Apabila kedua-dua kumpulan ini disatukan, mereka mula mengejek dan mempersendakan pihak 'lawan'. Apabila mereka dikehendaki bermain pelbagai permainan berkumpulan, lebih banyak konflik yang timbul dan lama-kelamaan kedua-dua kumpulan ini enggan makan bersama-sama.

Dalam fasa seterusnya, Sherif cuba bereksperimen untuk mendamaikan kedua-dua kumpulan dengan membuat aktiviti riadah bersama-sama namun usahanya gagal. Akhirnya, konflik berjaya dileraikan dengan aktiviti yang memerlukan mereka menyelesaikan masalah bersama-sama.

Kajian yang mengikuti 268 mahasiswa Harvard dari kelas 1938-1940 selama 75 tahun mungkin merupakan kajian paling panjang dan komprehensif pernah dilakukan dalam sejarah. Data pelbagai aspek dikumpulkan daripada mahasiswa ini dari semasa ke semasa sehinggalah mereka berusia 90-an.

Kesimpulan yang boleh dibuat? Cinta dan kasih sayang adalah segala-galanya, lebih-lebih lagi apabila menentukan kebahagiaan jangka panjang dan kepuasan hidup.

Mahasiswa yang pernah membuat cubaan membunuh diri sebelumnya dikatakan paling bahagia pada penghujung kajian. Mengapa? Kerana mereka menghabiskan masa mencari cinta sejati.

Mencapai kemasyhuran dan kejayaan bukan sahaja membuatkan manusia berasa megah, bahkan ia boleh menjadi salah satu faktor utama panjang usia. Penyelidik dari Sunnybrook Toronto dan Pusat Sains Kolej Kesihatan Wanita mendapati, para pelakon dan pengarah yang memenangi Anugerah Akademi hidup lama lebih 4 tahun berbanding mereka yang tercalon tapi tidak memenangi apa-apa anugerah.

Kajian ini bukanlah bermakna anda perlu menghadiri kelas lakonan untuk memenangi anugerah Akademi. Tetapi kesimpulan mudahnya ialah faktor sosial memainkan peranan penting. Rasa harga diri yang tinggi boleh mempengaruhi kesihatan seseorang.

Teori psikologi disonans kognitif (cognitive dissonance) menyatakan manusia mempunyai kecenderungan untuk mengelakkan konflik psikologi yang berpunca daripada ketidakharmonian dan kepercayaan secara eksklusif.

Dalam satu eksperimen yang dijalankan pada tahun 1959, peserta dikehendaki menjalani beberapa siri tugasan suram dan membosankan seperti memusingkan 48 penyepit kayu mengikut arah jam dan bergerak secara sukuan bulatan selama sejam. Mereka kemudian dibayar sama ada $1 atau $20 untuk memberitahu peserta yang menunggu di luar bilik bahawa aktiviti yang dibuat itu sangat menarik. Mereka tidak tahu bahawa 'peserta' yang menunggu itu juga sebenarnya adalah penyelidik.

Keputusan mendapati mereka yang dibayar $1 menggambarkan tugasan itu lebih menyeronokkan berbanding mereka yang dibayar $20. Ini disebabkan mereka yang menerima bayaran lebih telahpun menerima justifikasi sewajarnya dengan bayaran 'setimpal' itu. Walau bagaimanapun, mereka yang dibayar $1 perlu berusaha lebih gigih untuk mengatasi konflik minda dengan menyatakan tugasan itu amat menyeronokkan.

Dalam erti kata lain, manusia sering menipu diri sendiri untuk menjadikan dunia kelihatan lebih lojik dan harmoni bagi mereka.

Sebagai manusia, kita memang tidak lepas daripada tabiat menstereotaipkan orang lain berdasarkan kumpulan sosial, jantina, bangsa, atau agama. Walaupun ia lumrah, namun perkara ini sebenarnya boleh mengakibatkan kita membuat kesimpulan tidak wajar dan pemikiran membahayakan berkaitan sesebuah populasi masyarakat.

Dalam suatu kajian yang dijalankan di New York University, sekumpulan peserta dikehendaki menyusun 30 set perkataan yang berkaitan usia tua seperti "forgetful", "helpless" dan "wrinkled" manakala kumpulan yang lain diberikan perkataan yang neutral. Keputusan mendapati kumpulan yang diberikan perkataan-perkataan tua ini akan meninggalkan bilik eksperimen dengan berjalan lebih perlahan berbanding mereka yang diberi perkataan neutral.

Ini menunjukkan minda manusia boleh dipengaruhi tanpa sedar apabila kita didedahkan dengan perkataan-perkataan stereotaip ini. Oleh itu, jangan sesekali bersikap perkauman, seksis atau melabelkan mana-mana individu dengan perkataan stereotaip. Kalau anda tak suka dilabelkan, anda pun perlu berhenti melabel orang lain.

Paling penting, jangan rosakkan otak anak-anak dengan sentimen-sentimen ini yang boleh mempengaruhi tingkah laku mereka apabila meningkat dewasa.


Apa Makna Sebenar Cinta Seorang Lelaki?

Nak jadi bapak ni, bila mula-mula dia memang seronok. Dapat tau isteri mengandung, dapat tau bila due date, first time kau tengok anak kau...semua benda tu memang best. Tapi untuk seorang lelaki yang baru jadi bapak, first 1-2 minggu tu, amatlah kritikal. Sebab waktu tu la kau akan terasa "oh...this shit is getting real. Aku bapak.."

First time kau rasa kau terganggu tidur, first time kau kena bangun cuci bontot anak. First time kau pegang taik. First time kau nak keluar tapi tak boleh sebab kau dah ada anak. Restriction tu akan datang sikit demi sikit dan percayalah, memikirkan isu tu sebelum kau ada anak amat berlainan dengan realiti selepas kau memang dah ada anak. Kau tengok bini pun kadang2 ada rasa nak mengamuk aje, sebab....kau meronta-ronta nak kebebasan kau sebelum tu balik.

Jadi, kunci dia selalunya bergantung dekat apa pandangan kau dekat isteri kau selepas tu. Kau kesian dengan dia atau kau buat tak peduli aje sebab pada kau, itu tanggungjawab mak la.

Itulah yang akan membezakan antara seorang lelaki dan seorang budak lelaki. Budak lelaki, walaupun dah kahwin, masih lagi terhegeh-hegeh nak kejar kebebasan yang dia baru sedar dia dah hilang. Ada jugak jenis, bila realiti hilang kebebasan tu jatuh atas bahu dia, dia sanggup buat apa saja untuk dapatkan kembali kebebasan.

Pada waktu tersebut barulah ramai pasangan yang sedar, dalam sebuah perkahwinan, tidak ada sebenarnya istilah cinta yang tidak berkesudahan sebab memang betul, dalam perkahwinan, cinta boleh putus. Normal. Dalam perkahwinan akan ada benci. Janganlah ingat tak ada.

Tapi lelaki akan pikul tanggungjawab. Itu sebenarnya cinta. Cinta bukannya kasih sayang cintan cintun ni semata-mata. Cinta sebenarnya adalah kesediaan untuk melakukan sesuatu yang kau berat sangat nak hadapi yang takkan berkesudahan, yang kau tau akan merantai kau sampai bila-bila.

Kau nak tau apa benda dalam perkahwinan yang takkan berkesudahan?

Timbunan baju yang perlu dibasuh, disidai, dilipat dan dimasukkan semula ke dalam almari. Itu, adalah simbol elemen cinta yang takkan berpenghujung. Jangan risau lah. Once anak dah 3-4 tahun, nanti ada la masa kau balik untuk jadi budak lelaki.


5 Perkara Pelik Yang Dilakukan Manusia Atas Dasar Fesyen

Disokong pula oleh kemajuan teknologi yang membuatkan lebih banyak manusia dapat bereksperimen dengan tubuh badan mereka. Di sini kami ingin kongsikan beberapa trend pelik yang menjadi pilihan masyarakat dunia yang seakan terlalu rakus mahu jadi unik.

Implan mata ini adalah sejenis pembedahan untuk memasukkan sejenis perhiasan yang selalunya dihasilkan melalui bahan platinum dan dibentuk mengikut bentuk-bentuk yang menjadi kegemaran orang ramai, seperti bentuk hati, bintang atau beberapa bentuk lain. Diasaskan di Belanda pada tahun 2002, pembedahan ini memberlukan kos sebanyak EUR750 atau RM3524 untuk memasukkan bahan perhiasan ke mata.

Gigi "Yaeba" yang berasal dari Jepun, bermaksud crooked atau tidak sempurna adalah sejenis prosedur yang dilakukan oleh orang Jepun ke atas gigi mereka untuk mendapatkan 2 gigi taring, supaya kelihatan seperti kartun anime. Prosedur ini amat popular di Jepun kerana ramai gadis mahu mendapatkan wajah seolah-olah kartun anime. Prosedur yang dilakukan ada jenis, yang pertama adalah bersifat sementara dimana acuan berbentuk taring dipasang ke gigi untuk menampakkan taring atau bersifat kekal. Kami tidak mahu menjelaskan bagaimana mereka melakukan prosedur kekal tersebut. Kami harap anda boleh cari sendiri.

Dengan membedah cuping telinga lalu dibuang sedikit kartilej (bahagian dalam telinga yang kenyal) kemudian dijahit semula, akan terhasillah telinga yang diidamkan ramai ini yang menyerupai elf dalam kisah dongeng. Tidak tahu mengapa ada yang merasakan ini jauh lebih cantik daripada telinga orang normal tetapi ada yang sanggup membenarkan prosedur ini dilakukan atas dasar kecantikan. Dikhabarkan, kos minima untuk pembedahan ini menelan belanja sekitar USD2500 atau hampir 11 ribu duit Malaysia.

Bagi wanita yang mengalami masalah jari kaki besar sehingga menyukarkan mereka memakai kasut yang hujungnya runcing, ramai juga yang memilih untuk menjalani pembedahan yang dipanggil prosedur "toe tuck." Prosedur ini akan memotong sedikit bahagian kulit di antara jari-jari supaya jari menjadi pendek atau bergantung kepada keperluan pesakit. Dengan harga prosedur sekitar USD2000 untuk satu jari kaki, itu bermaksud pelanggan perlu menyediakan hampir 17 ribu ringgit Malaysia untuk membuat dua-dua belah kaki untuk hanya satu jari. Kita pasti tidak mahu hanya mampu buat untuk sebelah sahaja.

Kita mungkin jarang menggunakan frasa bagel tetapi bagel merupakan salah satu sarapan pagi paling popular di Kanada dan Amerika Syarikat. Bagaimana pula kalau anda boleh menjadikan dahi anda seolah-olah berbentuk bagel? Walaupun trend ini kelihatan seperti datang dari negara yang penuh dengan idea-idea pelik iaitu Jepun, tetapi trend ini sebenarnya berasal dari Kanada. Bagaimanapun, idea itu tetap berpunca dari seorang rakyat Jepun bernama Keroppy Maeda. Dengan menyuntik larutan saline ke bahagian dahi, dahi akan membengkak akibat kemasukan air lalu dengan perlahan-lahan, jari akan menekan gelembung air yang terbentuk lalu terhasillah bentuk seperti bagel itu.

Berita baiknya, prosedur ini tidak kekal. Selepas 24 jam selalunya cecair yang disuntik akan diserap oleh badan lalu dahi mereka kembali seperti sedia kala.

Kami menegaskan, kami tidak menyokong perbuatan ini. Kami mengharapkan agar tidak ada pembaca kami yang terikut dengan tabiat mereka ini. Anggaplah ini hanya sekadar sesuatu yang kita perlu tahu kerana inilah bukti dunia ini banyak perkara-perkara pelik yang berlaku setiap hari.


5 Trend Remaja Kita Dulu Yang Buat Kita Mengucap Panjang Melihat Diri Sendiri

Pernah tengok remaja kita rave? AAla tarian macam sotong tu? Yang kalau dilihat macam sotong nak mengawan tapi tak ada orang layan?

Di negara kita, tarian rave atau nama Melayunya, tarian boek adalah salah satu trend yang harapnya pupus satu hari nanti dan langsung tidak meninggalkan legasi.

Tapi gejala ikut trend ni bukannya hanya berlaku di kalangan anak muda zaman sekarang, malahan sebenarnya telah berlaku sekian lama cuma bila orang muda dulu dah tua dan dah ada kemudahan internet, mereka menyuarakan ketidak puasan hati mereka lalu benda tu nampak macam kelakar.

Padahal trend-trend dulu pun sama kelakar. Berikut adalah 5 trend di Malaysia yang tak masuk akal dan diharap agar pupus tanpa ada mana-mana pihak pun cuba memperjuangkan pemeliharaannya.

Dipopularkan oleh kumpulan 4U2C, memakai CD adalah satu kegilaan remaja zaman 90-an.

Entah apalah tujuan pakai CD di leher menjadi ikutan tetapi pemakainya tidak kelihatan cool langsung, sebenarnya.

Walaupun begitu, dari sudut praktikal, jika seseorang itu mempunyai CD yang senantiasa tergantung di leher, mereka ada cermin setiap masa.

Jadi dia dapat memeriksa rupa mereka pada bila-bila masa dan kawan-kawan pun dapat berkongsi sama. Pada zaman telefon tidak ada kamera selfie untuk diguna sebagai cermin kecemasan, kita boleh nampak nilai gantung CD kat leher.

Kami tak pasti siapa yang mulakan trend seluar jatuh ni, tapi yang pasti trend seluar jatuh ni bermula pada era muzik breakdance kembali hangat.

Apa yang kami harapkan adalah agar mereka yang telah menuruti trend ini supaya kembali ke pangkal jalan.

Tak kiralah siapa pun anda, silalah kembali ke pangkal jalan.

Walaupun tarian ini nampak lebih meriah jika dilakukan beramai-ramai, tarian ini juga nampak tidaklah teruk sangat jika dilakukan secara solo.

Dengan gerakan tarian yang smooth jika penarinya mendapatkan latihan yang cukup, kami rasakan tarian shuffle ini boleh kekal relevan asalkan penarinya melakukan gerakan di dalam bilik, seorang diri.

Ada juga di antara kami yang masih lagi mengamalkan perkara ini. Jadi kami akui, kami akan kelihatan bias di sini.

Memakai cap terbalik akan membuatkan anda kelihatan cool dan penggusti terkenal Amerika, iaitu John Cena gemar memakai topi terbalik.

Ya kami tahu di Amerika Syarikat cuacanya sejuk dan di Malaysia cuacanya panas lalu memerlukan pemakaian cap yang betul, tapi kami tak peduli.

Cap terbalik adalah satu trend yang cool. Untuk memperbaiki trend ini dari segi praktikalnya kerana kita mahukan faedah sebenar memakai topi, apa kata kita pakai dua cap serentak. Satu cap terbalik, lagi satu cap yang dipakai dengan betul.

Jadi kita dapat dua-dua faedah serentak; kelihatan cool dan terlindung dari terik matahari.

Kami rasakan pelopor trend ini di Malaysia adalah kumpulan KRU.

Kami juga pasti jika Yusri, Edry dan Norman melihat kembali mereka pada zaman ini, pasti mereka akan mengilai 44 hari tanpa henti.

Walaupun begitu, memakai windbreaker ini ada faedahnya. Faedahnya adalah semua orang akan menganggap anda mat sukan walaupun hakikatnya, anda lebih gemar duduk di depan komputer melayan internet.

Keburukannya pula, orang anggap anda mat sukan jadi jika anda termengah-mengah nak tangga, persepsi orang kepada anda akan menjunam.

Satu-satu golongan yang dibenarkan memakai windbreaker ke mana-mana adalah golongan penunggang motorsikal.

Kewajaran diteruskan : 1/5 jika anda bukan ahli sukan atau penunggang motorsikal


Senarai orang kaya yang menderma lebih 50% harta mereka

Pada tahun 2010, dua sahabat baik yang juga merupakan dua hartawan paling kaya di dunia telah bersepakat untuk memulakan satu kempen yang dinamakan The Giving Pledge. Bill Gates dan Warren Buffet masing-masing merupakan hartawan pertama dan kedua terkaya di dunia menurut Forbes. Mereka telah menubuhkan satu badan untuk mengajak para jutawan seluruh dunia dengan rela hati mendermakan majoriti daripada jumlah harta mereka kepada kebajikan.

Perhatikan perkataan majoriti itu ya. Bukan hanya sebahagian kecil harta atau setakat keluar tunai RM1,000 - RM2,000 bagi makan kepada anak yatim masa bulan Ramadhan. Dalam erti kata lain, majoriti di sini bermakna lebih daripada separuh. Contoh perbandingan mudah untuk golongan marhaen seperti anda dan saya, kalau kita dapat gaji RM5,000, kita perlu menderma lebih daripada RM2,500.

Menurut Dewan Bahasa dan Pustaka, perkataan pledge ini memberi makna menyatakan kesanggupan, jaminan, komitmen, janji atau ikrar. Ini bermakna sesiapa sahaja yang telah menawarkan diri menyertai kempen The Giving Pledge ini akan mempunyai satu komitmen dari segi moral untuk mengotakan apa yang mereka ikrarkan.

Organisasi pakatan Gates and Buffet ini tidak mengumpulkan sebarang dana atau mencadangkan nama yayasan kebajikan secara spesifik. Mereka hanya menyediakan platform bagi mana-mana hartawan yang bersedia untuk 'mengangkat sumpah' dan setiap ikrar itu boleh dilunaskan dengan cara tersendiri.

Laman web The Giving Pledge ditubuhkan untuk menyusun profail kesemua dermawan yang membuat kenyataan aku janji secara terbuka. Aku janji ini akan menyenaraikan segala sumbangan yang ingin dilakukan sepanjang hayat mereka ataupun sebagai satu wasiat selepas mereka tiada.

Sehingga ke hari ini, The Giving Pledge telah berjaya menerima ikrar daripada 139 jutawan dari seluruh dunia. Ini antara 5 hartawan yang telah menghantar surat aku janji mereka kepada The Giving Pledge.

Siapa yang tak tahu Bill Gates merupakan manusia paling kaya di muka bumi ini? Menurut Forbes, nilai bersih harta Bill Gates pada 9 April 2017 adalah sebanyak USD 86.8 bilion. Mungkin kalau guna sendiri, 70 keturunan pun belum tentu habis duit ni. Jadi, pasangan suami isteri ini telah berjanji untuk menyalurkan majoriti daripada harta mereka kepada pendidikan dan kesihatan kanak-kanak yang kurang bernasib baik.

Mereka menyalurkan jumlah wang besar itu melalui Yayasan Bill & Melinda Gates yang telah membantu menyediakan biasiswa dan bantuan kewangan bagi tujuan penyelidikan kesihatan dan perubatan.

Warren Buffet merupakan seorang pelabur paling berjaya dalam dunia. Syarikatnya yang beroperasi dari Nebraska memiliki pegangan saham dalam lebih 60 buah syarikat lain termasuk Geico, Duracell dan Dairy Queen. Warren amat komited untuk menyumbangkan hampir kesemua harta kekayaannya kepada kebajikan. Setakat ini, beliau telahpun membelanjakan USD 28.5 bilion untuk tujuan itu kepada pelbagai pertubuhan amal seperti Yayasan Bill & Melinda Gates, Glide, Animal Rescue Foundation, Girls Inc, Make-A-Wish dan banyak lagi.

Menurut ikrar Warren, keluarga dan keturunan mereka hanya memerlukan 1% sahaja daripada kekayaan yang ada. 99% lagi harta perlu dikongsikan bersama mereka yang lebih memerlukan dan kurang bernasib baik.

Menurut Forbes, sama seperti Warren Buffet, Mark Zuckerberg dan isterinya juga telah berikrar untuk mendermakan 99% daripada kekayaan sepanjang hayat mereka kepada kebajikan.

Sebelum ini, pasangan ini telah banyak menderma namun mereka dikritik kerana dana yang disalurkan itu dikhabarkan telah disalahguna oleh perunding dan orang tengah. Sebagai contoh, ketika mereka mendermakan USD 100 juta bagi penambahbaikan sistem pendidikan awam di Newark. Wang yang disalur itu dikatakan telah diserap oleh pihak ketiga yang tidak bertanggungjawab sehingga menyebabkan tiada penambahbaikan dibuat pada sistem pendidikan awam di sana.

Sejak itu, Mark menubuhkan satu syarikat berliabiliti terhad di bawah nama Chan Zuckerberg Initiative untuk menguruskan sendiri dana kebajikan tanpa mana-mana orang tengah, di samping membuat keuntungan untuk tujuan amal.

Mohammed Dewji merupakan satu-satunya jutawan dari Tanzania yang memiliki nilai aset berbilion dollar. Beliau merupakan CEO syarikat METL, iaitu konglomerat yang diasaskan oleh bapanya pada tahun 1970.

Dewji yang beragama Islam merasakan ia merupakan satu tanggungjawab bagi dirinya untuk membantu mereka yang kurang bernasib baik. Lantaran itu, beliau menubuhkan Yayasan Mo Dewji untuk mengeluarkan biasiswa bagi kanak-kanak Tanzania yang miskin dan kurang bernasib baik.

Dewji berikrar untuk menginfakkan sekurang-kurangnya separuh daripada harta kekayaannya untuk tujuan amal. Harapannya adalah untuk melihat Tanzania berubah menjadi sebuah negara yang bebas daripada kemiskinan. Insya Allah.

Pada mulanya, Tan Sri Vincent Tan percaya bahawa semua aktiviti amal dan kebajikan seseorang perlu dirahsiakan. Namun, setelah melihat inisiatif Bill Gates dan Warren Buffet yang menyeru dan menggalakkan jutawan seluruh dunia berikrar secara terbuka untuk menyumbangkan sekurang-kurangnya separuh harta mereka, beliau terpanggil untuk menyertai kempen ini.

Tan Sri Vincent telah menubuhkan Yayasan Better Malaysian dan Yayasan Berjaya Care dan menyalurkan hartanya menerusi pelbagai aktiviti tanggungjawab sosial korporat (CSR) kumpulan Berjaya milik Tan Sri Vincent.

Pada tahun 2015, kumpulan Berjaya telah mengadakan satu hari istimewa untuk Tan Sri Vincent dan pada hari itu, beliau telah menyumbangkan sebanyak RM20.08 juta kepada 79 pertubuhan amal berbeza.


Ramai tak tahu aplikasi Whatsapp ada simpanan "sent item"

Baru-baru ini penulis berkongsi cara menyemak sent item Whatsapp dengan rakan-rakan. Apa yang mengejutkan penulis, ramai dikalangan rakan penulis tidak tahu menahu tentang simpanan sent item ini. Jadi rasanya amatlah bermanfaat untuk dikongsikan caranya pada laman iluminasi.com ini bagi mengelakkan sebarang kejadian yang tidak diingini.

Untuk pengetahuan pembaca, simpanan sent item ini tidak akan hilang walaupun selepas anda uninstall aplikasi Whatsapp anda. Jadi hal ini amatlah merbahaya dalam situasi tertentu. Ditambah bagi mereka yang beragama Islam, perkongsian sesama suami isteri boleh dilihat oleh pihak lain sekiranya telefon pintar itu terlepas ke tangan orang lain.

1. Buka aplikasi seperti aplikasi File Manager dalam telefon anda. Aplikasi ini tidak sama untuk semua phone. Ada sesetengah telefon perlu menggunakan aplikasi bernama File Browser. Jadi anda carilah apa jua aplikasi berkaitan yang membolehkan anda melihat file dan folder dalam storan telefon anda.

3. Didalam folder Whatsapp ini anda akan terjumpa satu lagi folder bernama Media. Di dalam folder ini pula ada folder pembahagi seperti video, image, voice dan lain-lain. Di setiap folder ini anda akan jumpa folder bernama Sent.

4. Pada folder Sent inilah letaknya file-file lama yang boleh anda papar kembali dan kebanyakan pengguna akan terkejut kerana masih ada file yang sudah terlalu lama untuk diingati. Anda boleh terus delete folder Sent ini atau biarkan saja sekiranya tiada file yang boleh memudaratkan anda.

Sekiranya telefon pintar anda rosak, sebaiknya elakkan hantar baiki pada orang yang tidak anda kenali. Carilah rakan-rakan anda yang mahir membaiki telefon pintar ataupun hantar kepada kedai yang boleh dipercayai. Dikhuatiri ada peniaga yang mencuri gambar-gambar anda dari folder "sent item" Whatsapp ini.

Sekiranya anda merasakan artikel ini bermanfaat, diharap anda dapat membantu kami untuk menyebarkan manfaat ini kepada semua.


Apa salahnya penasyid menyanyikan lagu "rock" dalam Gema Gegar Vaganza?

Tidak pernah netizen bercerita tentang nasyid seghairah hari ini. Kenapa Inteam tak ada, Rabbani yang sedap tu mana, Raihan kenapa tak masuk Gema Gegar Vaganza (GGV)? Ish, macam macamlah yang ditanya dan dikongsi di media sosial.

Ulasan demi ulasan dapat kau baca tentang GGV yang berlangsung malam tadi. Ada yang positif, ada juga yang negatif. "Menyampah betul tengok Acey ni. Asyik menjerit dari awal sampai habis." Selain itu, "Bienda ni tak ada pakaian lain ke yang sesuai?".

Tak cukup dengan itu, ada yang berkomentar, "Punyalah banyak Pencetus Ummah dan Imam Muda yang dihasilkan Astro, kenapa tak jadikan mereka sebagai host program. Ish.. Tak kenalah dengan nasyid. Over sangat yang mengacarakan!"

Itu 2 topik utama yang berlegar. Pakaian peserta perempuan, juga ketidaksesuaian pengacara yang mengendalikan. Bab pemilihan lagu untuk minggu akan datang juga disentuh. "Kenapa lagu macam ni yang diberi? XPDC? Lefthanded? Oh, come on! Tak sesuai langsung dengan imej penyanyi nasyid!"

Jika kita nampak yang negatif, negatiflah yang kita dapat. Mari saya ajak kau orang mengimbas kembali di mana nasyid di mata rakyat Malaysia dan pengamal media.

Sebelum ni selalu tak kau orang nak dengar lagu nasyid berkumandang di stesen radio? Yang aku maksudkan stesen besar seperti Era fm, Hot fm dan seangkatan dengannya. IKIM fm terkecuali. Lagu nasyid cuma dapat didengari sebelum dan selepas azan solat. Bahasa mudahnya, ia tak pernah mendapat tempat di hati pendengar. Hanya pelengkap intro azan, dan outro azan sahaja.

Pernah kau dengar pendengar hubungi stesen radio terkenal dan request lagu Sumayyah oleh Hijjaz? Atau carta 40 Era di dalamnya ada lagu nasyid? Lagu yang masuk dalam carta ini adalah hasil vote dari anda semua juga.

Kau rasa, selepas GGV ini trending sejak semalam, apa yang boleh berlaku dalam industri muzik negara? Di laman youtube, pasti carian lagu lagu penyanyi nasyid ini akan dicari peminat lama dan baru. Stesen radio pula pasti akan menjemput penasyid yang tersingkir untuk ditemubual keesokannya.

Tak cukup dengan itu, PA mereka akan sibuk kembali. Tak menang tangan tuan tuan. Silap silap, penuh jadual show untuk bulan Ramadhan. Tempiasnya akan dapat rakan rakan nasyid mereka yang lain. Alhamdulillah, rezeki mereka.

Kau tahu, tahun 2011 merupakan tahun yang menyedihkan bagi industri nasyid negara. Entah macam mana, Anugerah Bintang Popular menggugurkan kategori Penyanyi Nasyid Popular. Kesan dari itu, penyanyi nasyid yang bernaung di bawah Munsyid Malaysia menganjurkan sendiri Anugerah untuk penasyid di Malaysia. Sedih tuan tuan.

Saya mengharapkan GGV ini terus kehadapan. Teruskan memberi cadangan yang positif untuk memperbaiki mutu siri ini. Berilah ruang pengacara untuk memperbaiki kesilapan. Paling penting, berilah peluang kepada industri nasyid berkembang kembali di negara kita.

Saya harap penggemar nasyid sekalian berlapang dadalah. Selain dari nasyid pun, kadang kadang lagu seperti Alhamdulillah (Too Phat feat Yasin) lebih kita 'rasa' berbanding lagu nasyid sendiri. Setiap lagu dan genre ada kekuatannya sendiri. Penulis lirik sebenarnya sangat puitis dalam penghasilan lagu. Kau tengok sahaja XPDC, walaupun ber-genre rock, tapi lagu mereka sebenarnya menjurus kepada kemanusian, kritikan sosial dan ketuhanan.

Inshaallah, penasyid kita akan menasyidkan lagu dengan baik walaupun lagu asal dari genre rock sekalipun.

Sebelum terlupa, kredit harus diberikan kepada kumpulan Colour Of Voices yang menyerikan awal pembukaan GGV malam tadi. Agak terkilan, pengacara tidak menyebut nama mereka. Akhir kata dari saya, majulah nasyid untuk negara!


Debunk - Benarkah mandi malam punca paru-paru berair

Pasti ramai diantara kita yang sudah dibiasakan sejak dari kecil dengan kepercayaan orang-orang tua bahawa mandi malam boleh menyebabkan paru-paru masuk air. Persoalannya, adakah penyakit paru-paru berair berpunca dari tabiat mandi malam merupakan suatu mitos atau fakta?

Jawapannya, tidak. Mandi malam tidak mengakibatkan paru-paru berair. Sebaliknya, penyakit ini mempunyai kaitan dengan masalah Pulmonari Edema dan pneumonia.

Pulmonari Edema bermaksud pengumpulan air berlebihan pada ruang tisu dan organ yang menyebabkan paru-paru bengkak dan berair. Ianya berpunca daripada kecederaan pada permukaan paru-paru dan kegagalan fungsi kiri jantung.

Pneumonia pula merupakan sejenis penyakit akibat jangkitan bakteria atau virus dalam paru-paru yang menyebabkan terjadinya keradangan. Selain itu, penyakit ini juga boleh dijangkiti melalui udara yang disebarkan menerusi air liur dan hingus pesakit.

Untuk pengetahuan, cecair di dalam paru-paru kita tidak sama dengan air minuman atau air paip yang didakwa masuk ke dalam paru-paru sewaktu mandi. Sebaliknya, ia merupakan sejenis cecair yang dipenuhi nanah yang banyak dan kadang-kadang bercampur darah dan bendalir tubuh.

Antara tanda-tanda yang dapat dikesan ialah gejala batuk, sakit dada dan sukar bernafas ketika melakukan kerja-kerja ringan. Pada peringkat awal, rawatan akan melibatkan imbasan x-ray pada bahagian dada diikuti dengan pemeriksaan darah serta fungsi paru-paru.

Oleh itu, kepercayaan bahawa penyakit paru-paru berair berpunca daripada mandi malam adalah mitos semata-mata. Malah, mandi tidak kiralah pada waktu malam ataupun siang sebenarnya baik untuk kesihatan kerana dapat membersihkan tubuh terutamanya sewaktu cuaca panas. Jika tidak, badan kita akan mudah dijangkiti influenza serta penyakit yang lain.

Konklusinya, anda tidak perlu bimbang untuk mandi pada waktu malam selepas ini. Tetapi tidak perlulah mandi lama-lama, nanti bil air melambung jangan salahkan kami pula!


Raja Kokain Dunia Pablo Escobar : Penjenayah Terkaya Dalam Sejarah

Pablo Emilio Escobar Gaviria. Satu nama yang pada satu ketika dulu, sangat digeruni oleh kerajaan Colombia dan pihak berkuasa Amerika Syarikat kerana keganasan dan sifat tidak berperikemanusiannya, yang telah menjadikan Colombia sebuah negara yang bermasalah dan Amerika sebagai lubuk kokain. Impian dan kekejaman raja kokain dunia ini telah menjadikan Pablo Escobar penjenayah yang terkaya dan paling ganas di atas muka bumi.

Lahir di Rionegro, Antioquia pada 1 Disember 1949, Pablo dan keluarganya kemudian berpindah ke pinggir kota Envigado. Berasal dari keluarga berstatus sosio-ekonomi rendah, bapa Pablo bekerja sebagai petani kecil manakala ibunya merupakan seorang guru sekolah. Sejak kecil lagi, Pablo memberitahu keluarga dan rakan-rakannya bahawa dia ingin menjadi presiden Colombia satu hari nanti. Namun apa yang terjadi adalah sebaliknya apabila dia terlibat dalam kancah dadah.

Membesar dalam persekitaran yang dipenuhi dengan jenayah, Pablo bermula sebagai pencuri jalanan dan mencuri kereta. Pablo kemudiannya berjinak-jinak menjadi seorang penyeludup, penculik dan pemeras ugut. Pablo pada mulanya terkenal ketika "Perang Marlboro", yang mana dia menjadi watak utama dalam mengawal pasaran rokok seludup di Colombia. Pengalamannya ini adalah sebagai sebuah latihan baginya untuk menjadi raja dadah dikemudian hari.

Perdagangan kokain yang didominasi oleh Colombia bukanlah satu kebetulan. Bermula pada awal 1970-an, Colombia menjadi tapak utama penyeludupan ganja. Namun selepas pasaran kokain semakin berkembang, lokasi geografi Colombia membuktikan bahawa ianya adalah aset terbesar negara itu. Terletak di hujung utara Amerika Selatan, di antara Peru dan Bolivia yang merupakan pusat penanaman pokok koka yang sedang berkembang pesat, Colombia mula mendominasi perdagangan kokain secara global bersama Amerika Syarikat. Amerika Syarikat ketika itu adalah merupakan pasaran terbesar kokain.

Sebagai penyeludup yang berpengalaman dan berkuasa, dengan falsafah "plata o plomo" ("duit atau peluru") yang digunakan untuk mengugut pihak berkuasa, Pablo Escobar dengan cepat mengambil alih penyeludupan kokain. Pada 1975, pengedar dadah di Medellin, Fabio Restrepo telah dibunuh. Pembunuhannya itu dikatakan diarahkan oleh Pablo, yang seterusnya merampas takhta dan mengembangkan operasi Fabio, sehingga menjadi sesuatu yang tak pernah terjadi dalam sejarah dunia.

Dibawah kepimpinan Pablo Escobar, pes koka (daun koka dimasak dan dilumatkan menjadi pes) dibeli dengan jumlah yang sangat banyak dari Bolivia dan Peru, diproses menjadi kokain, dan diseludup masuk ke Amerika untuk dipasarkan. Pablo bekerjasama dengan kumpulan-kumpulan kecil yang akhirnya bergabung menjadi penyeludup kokain terbesar dunia yang digelar "Medellin Cartel".

Bermula dengan menyeludup masuk ke Amerika Syarikat dalam jumlah yang kecil, penyeludupan tertinggi yang telah dicatatkan dalam hanya satu urusan adalah sebanyak 51,000 paun (23,000 kilogram) kokain yang bernilai $690 juta USD (RM3 billion).

Menjelang pertengahan tahun 1980, merupakan pencapaian tertinggi dalam karier Pablo sebagai seorang raja dadah apabila 80 peratus daripada kokain yang diseludup masuk ke Amerika Syarikat adalah kokain Pablo. Dianggarkan lebih daripada 15 tan (13600 kilogram) kokain dilaporkan diseludup masuk ke Amerika Syarikat setiap hari, yang memberikan pulangan sebanyak $420 juta USD (RM1.86 billion) seminggu. Ianya hampir $22 billion USD (RM96.8 billion) setahun.

Oleh kerana proses pemindahan wang dari Amerika Syarikat ke Colombia hasil daripada penjualan kokain menjadi satu kelaziman bagi Pablo Escobar, dia telah membeli sebuah pesawat "Learjet" semata-mata untuk memudahkan urusan tersebut.

Dengan anggaran kekayaan sebanyak $30 billion USD (RM133 billion), Pablo Escobar telah disenaraikan sebagai salah seorang daripada 10 manusia terkaya di atas muka bumi oleh majalah Forbes selama 7 tahun berturut-turut dari 1987 hingga 1993.

Dengan kekayaannya, Pablo membina rumahnya di Medellin yang dilengkapi dengan kolam renang dan zoo dipenuhi haiwan seperti badak sumbu, gajah, zirafah, serta macam-macam lagi. Badak sumbu Pablo masih hidup sehingga kini dan menjadi kumpulan badak sumbu yang terbesar di luar Afrika.

Kerana wang tunai yang terlalu banyak dan tidak dapat dikawal dengan baik, diceritakan bahawa 10 peratus daripada wang tunainya telah rosak akibat dimakan oleh tikus.

Pada suatu ketika dimana Pablo dan keluarganya bersembunyi daripada buruan pihak berkuasa, Pablo telah membakar wang kertas bernilai $2 juta USD semata-mata untuk memanaskan badan anak perempuannya, Manuela, yang demam. Pablo membelanjakan $2,500 USD (RM11,000) sebulan untuk membeli getah bagi mengikat wang tunai miliknya.

Oleh kerana perniagaan kokainnya yang terlalu besar dan berkembang pesat, ia membuatkan Pablo bukan sahaja menggunakan kereta, trak, helikopter, kapal terbang, dan bot, malah dia juga mempunyai 2 buah kapal selam untuk tujuan penyeludupan.

Pablo juga pernah menawarkan kepada kerajaan Colombia untuk melangsaikan hutang negara bernilai $10 billion USD dengan balasan dia mahukan undang-undang ekstradisi dihapuskan.

Ketika berumur 26 tahun, Pablo telah ditangkap bersama kokainnya seberat 17.7 kilogram. Itu adalah kali pertama dan terakhir Pablo ditangkap disebabkan dadah. Jika orang lain, itu mungkin menjadi satu penghabisan bagi mereka, namun tidak bagi Pablo Escobar. 9 orang hakim telah menolak untuk mendengar pendakwaan ke atasnya selepas mereka diugut bunuh. Anggota polis yang menangkapnya itu telah dibunuh secara misteri, dan akhirnya Pablo tidak didakwa.

Untuk mengelakkan perkara tersebut berulang lagi, Pablo perlu membuatkan dirinya berkredibiliti. Satu-satunya cara adalah dengan menyertai politik. Tujuan lain Pablo menyertai politik adalah untuk mengelakkan dirinya diekstradisi, dengan impian ingin merubah undang-undang itu.

Pada tahun 1982, Pablo telah dilantik sebagai ahli kongres Colombia dan telah memberikannya akses yang lebih besar bagi memudahkan urusan perniagaan kokainnya.  Ketika inilah Pablo meraih sokongan rakyat yang sangat padu daripada komuniti yang selalu dilawatinya, kerana dia bertanggungjawab membina rumah-rumah untuk orang miskin, gereja, padang bola, hospital, dan rumah untuk gelandangan.

Namun, dia tidak lama dalam kancah politik. Menteri Keadilan, Rodrigo Lara telah mengumumkan kepada umum bahawa Pablo Escobar terlibat dengan penghasilan dan penyeludupan dadah yang besar, yang telah sekaligus memalukan dan menamatkan impian Pablo sebagai ahli politik.

Pablo telah dilucutkan jawatan dari kongres dan visa Amerika Syarikatnya dibatalkan. Aset-asetnya seperti beberapa ratus buah kapal terbang serta hartanah telah dibekukan oleh kerajaan. Berang dengan kejadian itu, Pablo telah mengarahkan konconya untuk membunuh Rodrigo Lara pada 1984.

Ketika Pablo berada di kemuncak karier jenayahnya, dia merasakan dirinya tidak dapat disentuh oleh sesiapa, dan dia langsung tidak takut dan hormat kepada kerajaan Colombia. Namun apa yang menggerunkan Pablo adalah undang-undang jenayah narkotik Amerika Syarikat. Dengan menggunakan keganasan, Pablo cuba untuk mempengaruhi ahli politik Colombia ke arah menghapuskan undang-undang ekstradisi ke Amerika Syarikat (menyerahkan Pablo kepada negara Amerika) dan pemberian pengampunan kepadanya.

Beberapa cubaan untuk mengubah undang-undang itu namun tidak berjaya. Baginya, jika dia tidak dapat mengubah undang-undang ekstradisi itu, dia akan cuba membunuh pihak yang melaksanakan undang-undang tersebut.

Pada 6 November 1985, Mahkamah Persekutuan Colombia telah diserang dan dibom dengan teruknya oleh kumpulan M-19, yang diupah oleh Pablo Escobar yang telah meragut nyawa 12 orang hakim. Segala rekod jenayah berkenaan penyeludupan dadah telah dihapuskan. Dengan pembunuhan kejam ini, kerajaan telah nekad dan mengarahkan pemburuan ke atas Pablo, yang mana menjadi satu pemburuan manusia yang terhebat dalam sejarah.

Pada Ogos 1989, presiden Colombia ketika itu Virgilio Varco Vargas mewakili kerajaan Colombia, mengisytiharkan perang terhadap Pablo Escobar. Beribu-ribu anggota polis dikerahkan membuat serbuan demi serbuan untuk mencari dan menangkap Pablo. Pablo terpaksa melarikan diri bagi mengelakkan dirinya ditangkap.

Beberapa bulan berlalu, kerajaan Colombia telah berjaya menyita kebanyakkan daripada harta Pablo seperti rumahnya dan hartanah yang lain serta rakan-rakan kongsinya telah ditangkap, dan dia berada di dalam persembunyian.

Terasa dirinya seperti dikepung, Pablo memberikan respon kepada kerajaan. Kali ini, keganasannya lebih mengerikan. Pablo melancarkan serangan keganasan selama 5 bulan, bermula dengan pembunuhan calon presiden Colombia, Luis Carlos Galan ketika Galan sedang berkempen dalam pilihanraya. Pembunuhan Luis Galan menyebabkan pengurus kempennya, Cesar Gaviria terpaksa menggantikan tempatnya, yang mana kemudian menjadi presiden Colombia. Pembunuhan itu menyemarakkan lagi kemarahan kerajaan Colombia, yang kemudian mengarahkan gandaan anggota polis dalam memburu Pablo. Hadiah sebanyak $1 juta USD akan diberikan kepada sesiapa yang dapat menangkap Pablo.

Sebagai serangan balas, Pablo menawarkan bayaran kepada sesiapa yang membunuh anggota polis di seluruh Colombia. Menurut sumber, remaja semuda 15 dan 16 tahun, telah senyap-senyap menyelinap ke belakang seorang anggota polis, dan meletakkan pistol di telinganya. Anggota polis itu kemudiannya ditembak, dan remaja tersebut pergi ke sebuah rumah dan dibayar sebanyak $500 USD.

Selepas Cesar Gaviria mengambil tempat Luis Galan sebagai calon presiden, membuatkan Pablo Escobar tidak senang duduk dan cuba untuk membunuh Cesar. Pada 27 November 1989, Cesar Gaviria dijadualkan untuk menaiki pesawat komersial Avianca Airlines 1803 dari Bogoto ke Cali. Salah satu daripada orang kanan Pablo telah diarahkan untuk menaiki pesawat itu berbekalkan sebuah bag, yang dikatakan Pablo mengandungi alat curi dengar. Tanpa pengetahuannya, beg tersebut mengandungi bom. Kapal terbang tersebut meletup dan jatuh di atas gunung di luar Bogota. Ia telah meragut 107 nyawa orang tidak bersalah, termasuk 3 orang warga Amerika Syarikat. Namun, Cesar Gaviria tidak berada di dalam pesawat tersebut.

Selepas pengeboman pesawat komersial itu, kerajaan Colombia telah meminta bantuan Amerika Syarikat untuk membantu mereka dalam misi mencari dan menangkap Pablo Escobar. Kerajaan Amerika Syarikat menghantar unit pengawasan rahsia yang diberi nama "Centra Spike", yang mempunyai kepakaran mencari individu dengan mencuri dengar perbualan mereka melalui alat elektronik.

Keganasannya telah membuatkan rakyat yang dahulu menyokongya, telah berpaling arah. Oleh itu, untuk serangan seterusnya, Pablo hanya mensasarkan kepada kerajaan Colombia sahaja. Ibu pejabat DAS Colombia (setaraf FBI Amerika) telah dibom oleh Pablo dengan menggunakan bas berisi dinamit yang dibawa ke tingkat 11 bangunan tersebut, bertujuan membunuh General Miguel Maza Marquez iaitu direktor DAS, namun tidak berjaya. Pengeboman bangunan 11 tingkat itu telah meragut nyawa 70 orang.

Kempen yang dilancarkan oleh Pablo telah mengorbakan beribu nyawa, termasuk ahli politik, penjawat awam, wartawan, dan rakyat biasa. Keganasan itu juga telah menyebabkan terbunuhnya 2 calon presiden Colombia yang lain. Pablo dikatakan telah menyebabkan kematian hampir 4,000 orang sepanjang hidupnya, termasuk 200 orang hakim dan 1000 orang anggota polis.

Perang yang tercetus bagaimanapun telah memberikan kelebihan kepada kerajaan Colombia apabila berjaya merampas harta Pablo di Colombia dan Amerika Syarikat.

Pada June 1991, Pablo Escobar telah menyerah diri kepada kerajaan Colombia yang diterajui oleh President Cesar Gaviria. Sebagai balasan, ancaman untuk ekstradisi terhadapnya dihapuskan dan dibenarkan untuk membina penjara mewahnya yang diberi nama "La Catedral".

Penjara ciptaanya yang mewah itu dikawalselia oleh pengawal-pengawal yang dipilihnya di kalangan konco-konconya dan dilengkapi dengan kasino, jakuzi, padang bola, spa dan kelab malam. Kehidupannya di dalam La Catedral tidak ubah seperti kehidupannya sebelum ini. Keluarganya dibawa untuk melawatnya 3 hingga 4 kali seminggu. Pablo juga selalu membawa masuk pemain bola sepak professional Colombia ke dalam La Catedral untuk bermain bola sepak dengannya.

Namun, Pablo telah melebihi had sekali lagi. Mengetahui 2 orang kanannya, Galiano dan Montada menyeleweng wang hasil jualan kokainnya, Pablo mengarahkan mereka untuk berjumpa dengannya di La Catedral. Mereka lalu dibunuh dengan kejam serta dikerat bahagian badan supaya tidak dapat dikesan. Berita ini bagaimanapun sampai ke pihak berkuasa Colombia, yang kemudiannya membuat keputusan untuk menarik balik apa yang Pablo sedang nikmati ketika itu. .

Pada June 1992, Pablo telah berjaya melarikan diri daripada penjaranya apabila pihak berkuasa membuat cubaan untuk memindahkan Pablo ke pusat penahanan biasa. Ketika proses pembinaan La Cathedral, Pablo dengan bijaknya terlebih dahulu membuat persediaan melarikan diri dengan mencipta laluan keluar melalui pintu belakang yang membolehkannya meloloskan diri dengan mudah. Pemburuan yang dilancarkan terhadap Pablo berpanjangan sehingga 16 bulan.

Ketika itu, pasaran kokain yang sebelum ini dimonopoli oleh Medellin Cartel, yang menjadi rapuh ketika Pablo berada di dalam penjara hasil daripada serbuan oleh pihak polis, telah merosot dengan teruknya.

Selepas meloloskan diri dan berada dalam persembunyian, satu kumpulan yang diberi nama "Los Pepes" telah ditubuhkan oleh bekas-bekas pekerja Pablo yang berang terhadapnya. Mereka telah melakukan usaha pencarian Pablo dan juga memerangi dan membunuh semua konco-konco Pablo . Pablo akhirnya keseorangan, sehinggalah dia berjaya dijejaki oleh pihak polis.

"Saya mahukan orang ramai mengingati perkara-perkara baik yang telah dilakukan oleh Pablo, kerana dia tidak melakukan apa-apa kesalahan. Dia telah membina hospital, rumah untuk orang miskin, padang bola, gereja dan juga rumah perlindungan untuk gelandangan. Tiada siapa yang bercakap mengenai perkara baik, semua bercakap tentang perkara tidak baik,"

2 Disember 1993, sehari selepas ulangtahun kelahirannya yang ke-44, raja kokain dunia, yang telah mengejutkan seluruh dunia dengan kekejamannya, telah ditembak mati dalam insiden tembak-menembak ketika cuba melarikan diri dari tempat persembunyiannya. Namun, sehingga kini kesahihan cerita bagaimana Pablo Escobar mati belum terjawab. Ada yang mengatakan Pablo tertembak dirinya sendiri dan ada juga yang mengatakan dia membunuh diri sendiri. Seorang agen DEA, Steve Murphy, mengaku dia yang menembak Pablo sehingga mati.

Kematian Pablo Escobar telah mempercepatkan proses menghapuskan Medellin Cartel dan peranan Colombia sebagai pusat perdagangan kokain. Kematiannya telah diraikan oleh kerajaan Colombia dan pihak polis serta beberapa bahagian dunia. Namun, ramai juga yang meratapi kematian Pablo. Lebih daripada 25,000 orang hadir ketika majlis pengebumian Pablo.

"Dia telah membina banyak rumah dan mengambil berat tentang orang miskin," kata salah seorang yang hadir di majlis pengebumiannya.


Kisah Kejayaan di Sebalik Jenama Forever 21

Anda pasti mengenali Forever 21, jenama fesyen terkenal daripada Amerika Syarikat yang kini terdapat di kebanyakan pasaraya terkenal di Malaysia. Tahukah anda dahulu Forever 21 ini dikenali dengan nama Fashion 21. Sebelum menjadi salah satu jenama fesyen terkenal di dunia, syarikat ini bermula di sebuah kedai yang berkeluasan 900 kaki persegi sahaja di Los Angeles.

Ketika pasangan suami isteri iaitu Do Won "Don" Chang dan Jin Sook berpindah ke Los Angeles daripada Korea Selatan pada tahun 1981, mereka berangan untuk mengubah hidup mereka ataupun living the American Dream. Walaupun mereka tidak mempunyai sumber kewangan yang kukuh dan tidak mempunyai ijazah serta tidak pandai bertutur dalam bahasa English, mereka bertekad untuk mengubah hidup mereka di dalam industri kopi yang mereka usahakan.

Selama 3 tahun, Don bekerja keras untuk menyara hidup keluarganya. Dia pernah bekerja sebagai tukang pam minyak, pembancuh kopi, dan sekuriti bangunan namun segala kerja yang dibuatnya tidak membuatkannya hilang cita-cita untuk berjaya di Amerika Syarikat. Satu hari semasa Don sedang bekerja, beliau menyedari sesuatu. Di dalam temuramah bersama LA Times, Don berkata,

"Saya perasan kebanyakan orang yang membawa kereta mewah adalah daripada industri pakaian atau fesyen."

Menyedari akan hakikat ini, Don dan Jin Sook telah membuka sebuah kedai pakaian yang mempunyai keluasan hanya 900 kaki persegi di Los Angeles pada tahun 1984 yang mereka namakan sebagai Fashion 21.

Untuk rekod, kedai yang disewa mereka itu merupakan bangunan yang menyaksikan 3 kali perniagaan lama yang gagal, namun nasib Don dan Jin Sook agak berbeza.

Pasangan ini menyedari akan potensi jenama mereka dan telah mengambil inisiatif dengan membuka beberapa kedai setiap 6 bulan. Mereka juga telah menukar nama daripada Fashion 21 kepada Forever 21.

Don menjadi Chief Executive Officer(CEO) atau Ketua Pegawai Eksekutif syarikat, manakala Jin Sook bertindak selaku Chief Merchandising Officer atau Ketua Pegawai Peruncitan. Dua anak mereka turut bersama mereka pada tahun 2009 dan memegang jawatan penting; Linda menguruskan bahagian marketing atau pemasaran dan Esther menguruskan penjenamaan syarikat.

"Pentingnya anak-anak perempuan kami belajar dan menghargai mengenai kerja keras yang saya dan isteri usahakan sepanjang membina syarikat kami. Siapa lagi yang layak meneruskan legasi syarikat kami selain daripada keluarga sendiri. Forever 21 memberi harapan kepada mereka yang tidak mampu berbelanja dengan mewah. Dan nilai itulah yang mengajar kami yang mana setiap imigran yang datang ke Amerika Syarikat seperti kami boleh datang ke Forever 21 dan merasai segala yang terbina di sini adalah hasil daripada impian kami ketika menjejak kaki ke sini."

Forever 21 adalah syarikat runcit ke-5 terbesar di Amerika Syarikat. Jualan syarikat ini mencecah $4.4BillionUSD dan keluarga Changs dianggarkan mempunyai harta sebanyak $6.1BillionUSD mengikut Forbes.

Pasangan suami isteri ini adalah inspirasi kepada mereka yang mempunyai angan-angan untuk berjaya agar tidak mudah berputus asa.


Masih bekerja sepenuh masa tapi minat berniaga? Baca 10 tips ini untuk mulakan bisnes anda.

Ramai orang yang berkerjaya tetap sepenuh masa memasang cita-cita untuk berhenti kerja bagi memulakan perniagaan sendiri. Tapi kebanyakannya takut untuk mencuba kerana dikhuatiri perniagaan gagal dan terus gelap masa depan mereka. Sekiranya anda memasang niat untuk berniaga secara sepenuh masa, apa kata anda baca dulu tips ini:

Sebelum anda bermula, tanya betul-betul pada diri anda, apa yang anda mahukan daripada perniagaan. Adakah semata-mata nak kaya jutawan macam pengusaha kosmetik yang boleh bergambar dengan Range Rover kesayangan sambil berjalan mengelilingi dunia? Atau anda memang dah tak tahan dengan politik di tempat kerja? Atau anda sememangnya mempunyai darah seorang usahawan dan minat sangat berniaga?

Selain itu, anda perlu benar-benar faham yang berniaga ini bukannya suatu benda mudah. Kalau anda nampak rakan-rakan usahawan selalu update di Facebook seolah-olah hidup mereka senang-lenang, ketahuilah bahawa ada banyak urusan di belakang tabir yang mereka tak sempat nak cerita pun pada anda.

Jangan tiru peniaga lain secara membabi-buta. Kalau anda tengok Zabedah jual kek sehari 18 biji, tak semestinya anda pun pandai bakar kek sedap macam Zabedah. Entah-entah oven pun anda tak reti guna. Maklumlah, jarang masuk dapur.

Sebaik-baiknya, cari idea perniagaan dalam bidang yang anda betul-betul minat dan punya kemahiran. Jangan sia-siakan bakat anda.

Jika anda pandai menjahit misalnya, mungkin anda boleh mula mengambil tempahan baju pada hujung minggu. Ataupun jika anda pandai Matematik dan merupakan seorang yang penyabar, mungkin anda boleh membuka kelas tuisyen bagi pelajar sekolah di sebelah malam.

Mulakan secara kecil-kecilan. Kalau anda bagus dan istiqomah dengan apa yang anda buat, percayalah yang anda akan mula menjadi buah mulut orang. Lama-kelamaan, perniagaan 'part-time' anda ini sampai tak menang tangan! Masa tu barulah boleh berangan hantar notis letak jawatan.

Elakkan buat pinjaman bank atau ahlong untuk memulakan perniagaan. Seelok-eloknya, kumpul duit gaji bulanan sedikit demi sedikit untuk dijadikan modal atau anda boleh saja gunakan wang simpanan anda. Tak perlu modal besar-besar pun.

Sekiranya anda masih belum punya idea nak berniaga apa, mungkin anda boleh cuba menjadi agen, stokis atau dropship bagi perniagaan lain dahulu. Perniagaan cara ini tidak memerlukan modal yang tinggi dan ia juga merupakan salah satu cara mudah untuk jana pendapatan mudah secara sampingan.

Sekiranya anda masih bekerja sepenuh masa di pejabat, elakkan terus membuka kedai kerana anda tidak akan punya banyak masa untuk memantau premis perniagaan. Apatah lagi jika perniagaan anda itu dijaga dan dikendalikan oleh pekerja baru yang anda sendiri pun tak kenal. Melainkanlah jika anda sememangnya jarang berada di pejabat dan boleh tinggalkan meja dengan kerap.

Lagipun, anda juga masih mentah dalam perniagaan. Banyak komitmen dan selok-belok perniagaan yang anda masih perlu pelajari. Apa kata cuba dahulu perniagaan atas talian ataupun dari rumah.

(Penulis dulu bangun awal pagi, masak sarapan dan sandwic untuk dijual di pantri pejabat.)

Ada sesetengah orang yang baru nak berniaga ni suka memaksa rakan-rakan dan ahli keluarga untuk membeli. Kadang-kadang walaupun mereka nampak macam berseloroh, namun ia boleh membuatkan orang berasa tidak selesa. Tak pasal-pasal orang sekeliling mula menjauhi anda pula nanti.

Seperti yang disebut dalam poin #2 di atas, jika anda sememangnya bagus, anda tak perlu paksa pun orang sekeliling untuk beli produk atau guna perkhidmatan anda.

Contoh daripada pengalaman penulis sendiri, semasa mula berniaga kecil-kecilan di pantri pejabat dulu, penulis tak beritahu pada sesiapa pun tentang bisnes itu. Penulis juga tidak pernah memaksa mana-mana rakan untuk membeli. Kemudian, apabila perkhidmatan itu menjadi suatu kemudahan kepada ramai pekerja, menu yang ditawarkan pula menarik dengan harga yang murah, ia mula menjadi buah mulut orang secara automatik. Hampir setiap hari sold out!

Selain daripada belajar menguruskan kewangan dalam perniagaan, anda juga perlu tahu menguruskan pelanggan dan pembekal barangan. Kenali pelanggan anda dengan lebih dekat dan rekodkan maklumat mereka dalam satu pangkalan data.

Sebagai contoh, anda berniaga nasi lemak bungkus. Anda tahu yang Rozmey sukakan nasi lemak dengan telur mata manakala Rofeah pula bekerja di luar kawasan pada minggu ketiga setiap bulan. Dari sini, anda sudah tahu tabiat membeli pelanggan-pelanggan tetap anda. Pelanggan pun akan berasa sangat gembira kerana servis anda yang tip-top.

Bila anda dah mula buka perniagaan sepenuh masa nanti, anda boleh gunakan semula pangkalan data ini. Mana tahu, mereka inilah yang bakal menjadi agen anda.

Selain itu, anda juga boleh masukkan butir-butir pembekal dan vendor. Bina jaringan networking anda dari sekarang. Apabila anda dah mula mengenali pembekal dan rakan niaga yang lain, maka lebih mudah untuk anda nego harga, buat promosi dan berurusan bila dah mulakan bisnes secara full-time.

Apabila anda mula berniaga secara kecil-kecilan, sentiasa didik hati anda supaya bersabar, tidak dengki dengan pesaing dan tidak mudah putus asa.

Kalau berniaga kecil-kecilan secara sambilan pun anda dah terbit rasa iri hati dengan Maimunah sebab dia punya produk lebih laris, mungkin anda bolehlah batalkan niat untuk berniaga secara sepenuh masa. Ataupun anda boleh kembali kepada poin #1. Selagi tak betul pasang niat, jangan berhenti kerja.

Selain itu, seorang peniaga juga perlu punyai hati yang kental. Kalau ada kawan komen lauk anda masin sikit pun anda dah rasa down seminggu, mungkin anda boleh cari kerjaya lain selain daripada berniaga. Anda perlu faham bahawa dalam 100 orang pelanggan/klien, tak semestinya kesemua 100 itu akan berpuas hati dengan anda. Lain orang, lain kerenahnya. Jadi, hati mesti sentiasa kental untuk melayan segala komen dan kritikan.

Pada waktu terluang seperti hujung minggu atau pada malam hari, pergilah berguru dengan mereka yang telah lama berkecimpung dengan perniagaan ataupun hadiri kelas keusahawanan.

Apabila tiba masa anda meninggalkan kerjaya, anda akan berasa lebih yakin dan bersedia untuk menghadapi hari-hari mendatang.

Yang ini, kalau boleh jangan tanya pada rakan-rakan sepejabat. Ini disebabkan orang yang kerja makan gaji ni kebiasaannya agak skeptikal dan JARANG memahami jiwa seorang usahawan. Anda mungkin akan diperlekehkan atau ditakut-takutkan sehingga terbantut niat untuk meneruskan cita-cita.

"Kau betul ke nak berhenti kerja ni Che Pah? Nanti cukup ke duit nak bagi anak kau makan? Betul ke kau boleh survive nanti? Takkan kau nak jual tu je Che Pah, konfem laku ke?" Niat mereka adakalanya memang baik, risaukan masa depan kawan-kawan. Tapi kata-kata sebegini boleh membuatkan anda berasa ragu-ragu dengan keupayaan sebenar diri anda.

Sebaliknya, minta pendapat daripada usahawan lain atau mentor anda dalam perniagaan. Mereka boleh bimbing dan beri panduan dengan lebih jelas tentang hala tuju perniagaan anda.

Akhir sekali, sebelum berhenti kerja, mohon restu terlebih dahulu daripada pasangan atau ahli keluarga. Doa kedua-dua ibu bapa amat penting agar anda berjaya dalam apa jua bidang yang diceburi.

Jangan campur-adukkan wang perniagaan dengan wang peribadi anda. Simpan semua keuntungan terkumpul daripada bisnes kecil-kecilan anda ini untuk digunakan kemudian hari. Mula biasakan diri dengan aplikasi atau perisian perakaunan supaya mudah untuk anda uruskan segala transaksi dan rekod.

Apabila dana dah cukup untuk mulakan perniagaan sepenuh masa (wang simpanan peribadi sekurang-kurangnya paling 'busuk' gaji selama 12 bulan atau paling afdal gaji 36 bulan + wang keuntungan perniagaan), bolehlah mula draf kertas kerja perniagaan dan pelan jangka masa panjang anda.

Ingat, nak buat apa-apa pun perlu ada pelan! Sambil-sambil itu, draf sekali surat letak jawatan.


10 tabiat manusia yang memakan diri sendiri

Allah S.W.T mengurniakan manusia dengan akal untuk digunakan sebaik-baiknya sebagai khalifah di muka bumi. Berbanding dengan binatang, manusia mampu untuk berfikir dan membandingkan sesuatu perkara yang baik dengan yang buruk.

Namun, tak semua manusia mampu menggunakan 100% potensi akal yang diberikan oleh Allah ini. Sifat, sikap dan emosi manusia seringkali menjadikan kita lupa dan lalai sehingga tidak boleh berfikir dengan waras. Kita menipu, mencuri, merosakkan diri sendiri, merosakkan alam dan ada juga yang sanggup membunuh.

Orang yang tak ada agama tu tak mengapalah, mereka memang tak ada pedoman hidup. Tapi kita yang Islam ni, tak terfikir balasan dosa dan pahalakah? Apakah punca yang menyebabkan kesemua tindakan buruk ini? Mari kita tengok apa kata sains berkaitan isu ini:

Tak ada siapa yang tahu kenapa manusia suka sangat menipu. Tapi kajian mendapati perkara ini adalah sangat biasa dan sering dikaitkan dengan faktor psikologi utama, iaitu harga diri.

Menurut seorang pakar psikologi dari University of Massachusetts, manusia akan menipu apabila mereka merasakan diri mereka terancam. Bukan dari aspek fizikal tetapi dalaman emosi dan kerohanian. Terutama sekali apabila seseorang itu ingin membuatkan penampilan mereka lebih disukai atau lebih menarik pada pandangan orang lain.

Nak menipu ini pula sebenarnya bukan suatu benda yang mudah dilakukan. Kajian mendapati, nak mengarang satu penipuan itu adalah 30% lebih panjang daripada memberitahu perkara yang sebenar.

Ada individu dengan tabiat menipu ini seperti sudah menjadi darah daging di mana mereka menipu secara refleks. Buka mulut saja terus nak cakap bohong. Individu

Ada penyelidik yang mendapati manusia memang mendambakan keganasan kerana ia memang berada dalam gen kita yang kemudiannya mempengaruhi otak.

Walau bagaimanapun, jika kita lihat kembali beribu tahun dahulu, bukti menunjukkan peradaban manusia pada tamadun terdahulu lebih sukakan keamanan berbanding manusia pada hari ini (walaupun terdapat tanda-tanda kanibalisme semasa zaman awal prasejarah.)

Pada tahun 2008, satu kajian membuat kesimpulan bahawa manusia sememangnya menginginkan keganasan sama seperti mereka inginkan makanan, dadah dan keinginan syahwat. Sikap agresif ini melibatkan saluran dalam otak yang dinamakan "reward pathway" dan membebaskan dopamin.

Ramai penyelidik percaya sikap agresif ini adalah evolusi daripada kecenderungan sesuatu spesies dalam ikhtiar hidup. Ia juga bergantung kepada keadaan persekitaran, sosial, pembiakan dan susur galur sesuatu spesies. Manusia dikatakan antara spesies paling ganas di muka bumi.

Sikap suka mencuri mungkin berpunca daripada keperluan. Tetapi bagi seseorang kleptomaniak, perbuatan mencuri ini disebabkan oleh rasa keseronokan yang timbul. Satu tinjauan yang melibatkan 43,000 orang pernah dibuat dan didapati 11% orang mengaku mereka pernah mencuri lebih daripada sekali.

Dalam satu kajian lain pada tahun 2009, peserta dikehendaki mengambil plasebo atau dadah naltrexone yang dikatakan boleh mengawal ketagihan terhadap alkohol, dadah dan berjudi. Dadah naltrexone ini menghalang penghasilan kesan bahan dipanggil opiate endogen yang dipercayai terhasil semasa mencuri yang menyebabkan rasa teruja dalam otak. Hasil kajian itu mendapati dada ini dapat mengurangkan keinginan dan tabiat mencuri.

Dalam Islam, kita diajar untuk bersikap jujur dan mencontohi akhlak Rasulullah yang sangat jujur sehingga digelar Al-Amin. Tapi kini berapa ramai pasangan yang menipu dan curang terhadap suami atau isteri masing-masing?

Kajian mendapati orang yang kononnya mendukung nilai moral yang tinggi merupakan pengkhianat rumah tangga yang paling teruk. Ramai selebriti dan ahli politik seluruh dunia yang curang, walhal mereka sepatutnya menjadi model peranan kepada masyarakat.

Inilah yang sering dikaitkan dengan kehendak nafsu manusia. Apabila keinginan nafsu mengatasi akal, manusia tidak boleh berfikir dengan rasional menyebabkan mereka sendiri tidak lakukan apa yang mereka suruh orang lain lakukan.

Pakar mengatakan ada dua sebab utama seseorang itu curang dengan pasangan : sama ada mereka tidak bahagia dengan perhubungan itu atau bosan dengan kehidupan seksual bersama pasangan.

Apa yang lebih mengejutkan, satu kajian lain pada tahun 2015 mendapati seseorang yang bergantung hidup dan kewangan pada pasangannya lebih cenderung untuk curang berbanding pasangan yang sama-sama menanggung beban kewangan. Duit pun tak cukup, ada hati nak pasang banyak?

Menurut dua kajian berbeza yang dijalankan pada tahun 2015, dibuli sewaktu zaman kanak-kanak boleh meninggalkan kesan yang lebih teruk daripada mengalami penderaan dan kesan buli sewaktu zaman remaja pula menggandakan risiko kemurungan apabila mangsa meningkat dewasa.

Majoriti kanak-kanak yang menjadi pembuli di sekolah berkemungkinan besar membuli adik-beradiknya di rumah. Kajian inilah yang membolehkan para penyelidik membuat kesimpulan bahawa perangai membuli ini kebiasaannya bermula di dalam rumah.

Tapi tahukah anda, buli bukan sahaja terjadi pada kanak-kanak dan remaja. Di Amerika Syarikat, satu tinjauan mendapati hampir 30% pekerja menghadapi masalah dibuli oleh majikan dan rakan sekerja. Ada yang saja-saja tak mahu kongsi maklumat untuk menyiapkan kerja, ada yang saja-saja menyebarkan khabar angin dan ada juga yang saja-saja memalukan mangsa di hadapan khalayak ramai.

Tabiat membuli ini mempunyai kesan 'snowball' di mana ia bermula dengan satu perbuatan yang kecil dan lama-lama menjadi semakin besar dan serius. Disebabkan itulah ia amat sukar dibendung.

Kenapa manusia suka membuli? Pakar psikologi berpendapat tabiat ini sering dilakukan untuk mendapatkan status dan kuasa.

Negara seperti Korea Selatan, Thailand dan Amerika Syarikat amat terkenal sebagai syurga pembedahan plastik. Di Amerika Syarikat misalnya, warga Amerika telah berbelanja sebanyak $13.5bilion (RM60bilion) pada tahun 2014 untuk melakukan prosedur estetik sama ada melalui pembedahan atau tanpa bedah.

Jika kita lihat di Malaysia pula, rata-rata wanita amat memandang tinggi kepada mereka yang berkulit cerah dan bertubuh langsing. Dengan itu, lahirlah produk-produk pemutihan kulit dan ubat menguruskan badan bagai cendawan selepas hujan. Kebanyakannya tidak berdaftar dengan KKM, tidak mempunyai lesen sah, mempunyai kandungan yang meragukan sehingga menyebabkan pengguna mengalami masalah kulit teruk ataupun masalah kesihatan serius seperti kerosakan buah pinggang.

Disebabkan kita tinggal dalam dunia di mana rupa paras lebih penting daripada intelek dan sahsiah diri, mungkin susah untuk kita buang tabiat ini.

Stres sebenarnya amat berbahaya kerana ia boleh menyebabkan risiko penyakit jantung, kanser, membawa kepada kemurungan dan keupayaan untuk membunuh diri. Ramai orang mengalami stres terutama sekali di tempat kerja namun ia juga boleh terjadi pada kanak-kanak.

Menurut Organisasi Buruh Antarabangsa, terdapat lebih daripada 600 juta orang di seluruh dunia perlu bekerja sekurang-kurangnya 48 jam dalam seminggu. Kecanggihan teknologi pula semakin menyukarkan keadaan kerana dengan adanya telefon pintar, komputer riba dan internet, ini bermakna seseorang pekerja 'perlu' membawa pulang kerja ke rumah.

Pada tahun 2015, satu kajian mendapati  pekerjaan dengan tahap stres yang tinggi meningkatkan risiko terkena strok dan menyebabkan masalah ingatan apabila meningkat usia emas.

Jika anda berasa stres di tempat kerja, sila beranikan diri dan bawa berbincang dengan majikan sebelum kesihatan anda melarat. Selain itu, mulalah mengamalkan gaya hidup sihat dengan bersenam dan mendapatkan rehat yang secukupnya.

Cuba nasib dan berjudi juga merupakan satu tabiat yang seolah-olah terpahat dalam otak manusia. Kenapa manusia suka sangat bertaruh? Ada yang terlampau taksub berjudi sehingga tergadai ahli keluarga dan habis dijual segala harta-benda.

Satu kajian yang dijalankan oleh saintis dari University of Cambridge mendapati situasi "lagi sikit nak menang" mengaktifkan litar berkaitan kemenangan dalam sistem otak dan meningkatkan keinginan untuk bertaruh lebih banyak. Walaupun tak menang, tapi otak memahaminya sebagai kemenangan walaupun pada hakikatnya individu tersebut sudahpun kalah.

Dalam kajian lain pula penyelidik mendapati kekalahan akan menyebabkan seseorang kaki judi menjadi terbawa-bawa. Walaupun mereka sudah merancang lebih awal nilai yang akan dipertaruhkan, mereka akan terus hilang sikap rasional apabila menemui kekalahan. Kemudian, mereka akan tukar rancangan baru dan bertaruh dengan lebih banyak.

Kemahiran bersosial ini sememangnya lumrah dalam diri manusia yang suka menilai dan bercakap mengenai orang lain sehingga mereka tidak mempedulikan perasaan orang. Gosip akan mewujudkan sempadan antara kumpulan dan menaikkan harga diri seseorang.

Kebanyakan gosip yang terjadi bukanlah untuk mendapatkan kebenaran atau kesahihan sesuatu fakta tetapi lebih kepada perhubungan rapat sesama manusia yang berlandaskan 'kisah hidup' pihak ketiga.

Apabila dua orang rakan berkongsi kebencian pada individu yang sama, perbuatan gosip ini akan merapatkan perhubungan mereka berdua. Tetapi perbuatan mengumpat dan menyebarkan gosip ini adalah satu perbuatan yang berdosa, apatah lagi menyebarkan maklumat yang melibatkan maruah orang lain.

Sabda Rasulullah S.A.W. bermaksud: "Awaslah daripada mengumpat kerana mengumpat itu lebih berdosa daripada zina. Sesungguhnya orang melakukan zina, apabila dia bertaubat, Allah akan menerima taubatnya. Dan sesungguhnya orang yang melakukan umpat tidak akan diampunkan dosanya sebelum diampun oleh orang yang diumpat." (Hadith riwayat Ibnu Abib Dunya dan Ibnu Hibbad)

Mungkin tabiat-tabiat di atas ini tidak menjadi suatu masalah besar sekiranya manusia tidak mencipta sendiri dan berpegang teguh pada tabiat itu. Tahukah anda, kajian mendapati walaupun seseorang itu sedar tentang semua risiko dan kesan sesuatu tabiat buruk, mereka rasa susah untuk membuang tabiat yang sudah menjadi kebiasaan.

Kenapa manusia merasakan sukar untuk menghentikan tabiat buruk? Ada beberapa faktor seperti sifat keingkaran manusia yang semula jadi, penerimaan sosial, sikap individualistik dan kecenderungan ketagihan secara genetik.

Manusia suka memberi alasan apabila melakukan sesuatu tabiat buruk. Contohnya, mereka suka memetik beberapa kes terpencil yang boleh dikecualikan daripada statistik dengan berkata, "Saya okay je lagi. Tak kena tangkap pun?"

Ataupun "Nenek saya hisap rokok setiap hari tapi dia hidup elok je sampai umur 95 tahun."

Jika anda sering menggunakan ayat berbaur alasan seperti itu, anda mungkin mengalami ketagihan kepada tabiat buruk. Sila dapatkan nasihat pakar psikologi atau minta mana-mana Ustaz bertauliah 'ubatkan' anda dengan segera.